title: MLS Supporters’ Shield

text: MLS Supporters’ Shield on Pohjois-Amerikan jalkapalloliigan Major League Soccerin runkosarjassa eniten pisteitä keränneelle joukkueelle annettava palkinto. Menestyneimmät seurat ovat D.C. United ja Los Angeles Galaxy neljällä runkosarjamestaruudellaan.


title: MLS Supporters’ Shield

text: Pohjoisamerikkalaiseen tapaan MLS:n mestari on pudotuspelien loppuottelun MLS Cupin voittaja, ja alun perin runkosarjan voittaja sai vain paikan pudotuspeleihin. Vuosina 1997–1998 joukko "North American Soccer" -postituslistalla keskustelleita kannattajia ideoi palkinnon, jolla muistetaan runkosarjan parasta joukkuetta. Palkinto luovutettiin ensimmäisen kerran vuonna 1999 kauden 1998 runkosarjan voittaneelle Los Angeles Galaxylle. Palkintoon kaiverrettiin myös kausien 1996 ja 1997 runkosarjan voittajien nimet.


title: MLS Supporters’ Shield

text: Kaudesta 2000 lähtien MLS:ssä on käytetty kansainvälistä järjestelmää, jossa voitosta saa kolme pistettä ja tasapelistä yhden pisteen. Aiemmin tilanteen ollessa tasan varsinaisen peliajan jälkeen käytiin rangaistuspotkukilpailu, jonka voittaja sai yhden pisteen.


title: MLS Supporters’ Shield

text: Supporters’ Shieldin voittaja saa myös paikan seuraavan kauden CONCACAF Champions Leaguesta.


title: Osteoblastooma

text: Osteoblastooma on luusta alkava harvinainen neoplasma. Sitä ja osteoidia osteoomaa pidetään joskus saman sairauden muunnoksina. Hyvänlaatuisista luukasvaimista osteoblastoomia on kolme prosenttia. Osteoblastooma on miehillä yleisempi kuin naisilla. Kasvain saattaa kehittyä minkä ikäiselle hyvänsä, joskin noin 80 % potilaista on alle 30-vuotiaita.


title: Osteoblastooma

text: Arviolta 40 %:ssa tapauksista osteoblastooma kehittyy selkärankaan. Tavallisesti osteoblastoomaan liittyvä kipu on vähäisempää kuin osteoidin osteooman aiheuttama. Osteoidista osteoomasta poiketen osteoblastooman kasvu yleensä jatkuu, ellei sitä hoideta. Osteoblastoomista arviolta yksi viidestä uusiutuu.


title: Osteoblastooma

text: Osteoblastoomasta tunnetaan aggressiivinen muunnos, joka saattaa käyttäytyä osteosarkooman tavoin. Sen yhteydessä on raportoitu metastasointia ja kuolemaa.


title: Erik Grönwall

text: Erik Grönwall (s. 3. joulukuuta 1987 Knivsta, Ruotsi) on ruotsalainen laulaja ja lauluntekijä. Hän voitti Ruotsin "Idol"-kilpailun joulukuussa 2009. Gröwnwallin ensimmäinen single "Higher" myi kultaa digitaalisessa myynnissä vain kolmessa päivässä. Hänen debyyttialbuminsa "Erik Grönwall" julkaistiin kymmenen päivää "Idolin" finaalin jälkeen ja se myi platinaa.


title: Erik Grönwall

text: Grönwall syntyi Knivstan kylässä, joka sijaitsee noin 48 kilometriä Tukholmasta pohjoiseen. Hän kävi musiikkileikkikoulun, jossa hän kiinnostui musiikin esittämisestä. Musiikkiuransa Grönwall aloitti soittamalla kitaraa paikallisessa punk-/rockbändissä. Lukioaikana hänen kiinnostuksensa vaihtui kitaransoitosta laulamiseen ja hänestä tuli tukholmalaisen RAID-metalliyhtyeen laulaja.


title: Erik Grönwall

text: Grönwall oli ensimmäistä kertaa Ruotsin "Idolin" koelauluissa vuonna 2005, mutta hän ei päässyt koelaulukierrokselta jatkoon. Vuonna 2009 hän kuitenkin teki tuomaristoon suuren vaikutuksen Skid Row’n ”18 and Life” -kappaleella ja pääsi jatkoon. Kilpailun aikana Grönwall esitti muutamia rock-kappaleita, kuten Kissin ”Shout It Out Loud”, Iron Maidenin ”Run to the Hills” ja Queenin ”The Show Must Go On”.


title: Erik Grönwall

text: Heti Grönwallin voiton jälkeen julkaistiin hänen esikoissinglensä "Higher". Se nousi Sverigetopplistanin ensimmäiselle sijalle ja sitä myytiin kultaa. Viikkoa myöhemmin Grönwallin debyyttialbumi "Erik Grönwall" julkaistiin ja sitä myytiin platinalevyyn oikeuttava määrä.


title: Erik Grönwall

text: Elokuussa 2010 Grönwall valittiin ruotsalaisen H.E.A.T-rockyhtyeen laulajaksi.


title: Eino Salli

text: Gerhard Eino Salli (24. syyskuuta 1882 Vaasa – 21. maaliskuuta 1926 Vaasa) oli suomalainen toimittaja ja kansakoulunopettaja.


title: Eino Salli

text: Salli oli opettajan työn ohella toimittajana Vaasa-lehdessä. Hän oli mukana International Order of Good Templars-raittiusjärjestössä sekä partiotoiminnassa ja perusti "Vaasan Metsäveikot"-partiolippukunnan.


title: Eino Salli

text: Eino Salli oli naimisissa liikkeenharjoittaja Anna Elin Skogbergin kanssa. Heillä oli kaksi poikaa, taidemaalari Aares Salli (s. 1914) ja diplomi-insinööri Aias Salli.


title: Ossi Hyppönen

text: Ossi "Kusti" Hyppönen (s. 1. marraskuuta 1937 Lahdenpohja) on suomalainen entinen jääkiekkoilija. Hyppönen pelasi urallaan 95 jääkiekon SM-sarjaottelua ja teki niissä 90 maalia. Hän edusti SM-sarjassa KalPaa (1957–1959, 1965–1969), Ilvestä (1959–1960) ja Karhuja (1960–1965). Hyppönen voitti pistepörssin vuosina 1967 ja 1969. Maalipörssin hän voitti vuosina 1958 ja 1959. Hyppönen pelasi KalPassa kuuluisassa "pyörremyrskyketjussa" Mauno Revon (myöhemmin myös Lauri Helen) ja Juhani Wahlstenin kanssa.


title: Ossi Hyppönen

text: Hyppönen oli ensimmäinen kuopiolainen, joka oli valittu nuorten maajoukkueeseen. Hän pelasi urallaan myös yhden A-maaottelun Kanadaa vastaan vuonna 1959.


title: Erik Grönwall (albumi)

text: Erik Grönwall on ruotsalaisen samannimisen poplaulaja Erik Grönwallin erinäisten yhtyeiden cover-versioita sisältävä esikoisalbumi. Se julkaistiin 16. joulukuuta 2009.


title: Erik Grönwall (albumi)

text: Albumi debytoi Sverigetopplistanin sijalla yksi myyden platinaa.


title: Erik Grönwall (albumi)

text: Suluissa kappaleen alkuperäinen esittäjä.


title: Higher

text: Higher on ruotsalaisen rock-laulaja Erik Grönwallin esikoisalbumin "Erik Grönwall" ensimmäinen single. Single julkaistiin 11. joulukuuta 2009. Grönwall esitti laulun samana päivänä ensimmäistä kertaa, kun hänet oli julistettu Ruotsin Idol-kilpailun voittajaksi.


title: Higher

text: "Higher" nousi heti julkaisunsa jälkeen Ruotsin singlelistan ensimmäiselle sijalle ja sitä myytiin kultaa vain kolmessa päivässä.


title: Higher

text: Laulun ovat kirjoittaneet Pär Westerlund ja Joakim Olovsson.


title: Ludvig I (Monaco)

text: Ludvig I (25. heinäkuuta 1642 Monaco – 3. tammikuuta 1701 Rooma) oli Monacon toinen ruhtinas vuodesta 1662 vuoteen 1701.


title: Ludvig I (Monaco)

text: Hän oli Monacon ruhtinaan Hercules'n (1623–1651) ja Aurelia Spinolan vanhin poika ja seurasi valtaistuimella isoisäänsä Honoré II:a.


title: Ludvig I (Monaco)

text: Ludvigin vaimo, Pau Catherine-Charlotte de Gramont (1639 – 4. kesäkuuta 1678 Pariisi), oli ranskalaisen marsalkka Antoine III de Gramontin tytär. Pari vihittiin 30. maaliskuuta 1660 ja heillä oli kuusi lasta:


title: Dangerous – The Short Films

text: Dangerous – The Short Films on Michael Jacksonin musiikkivideokokoelma, joka julkaistiin VHS:lle vuonna 1993 ja DVD:lle vuonna 2001. Vuonna 2008 se julkaistiin uudestaan Dangerous-albumin mukana.


title: Laajennettu kompleksitaso

text: Laajennettu kompleksitaso (formula_1) on kompleksilukujen joukko, johon on lisätty yksi piste, äärettömyyspiste (formula_2). Tämän pisteen ajatellaan olevan äärettömän kaukana missä suunnassa tahansa.


title: Laajennettu kompleksitaso

text:
Laajennetulle tasolle määritellään topologia, jonka kannan muodostavat kompleksitason avoimet kiekot sekä sellaiset joukot, joihin kuuluvat äärettömyyspiste sekä kaikki kompleksiluvut, joiden itseisarvo on jotakin vakiota suurempi, eli muotoa
olevat joukot. Tällöin laajennettu taso on topologisena avaruutena kompakti.


title: Laajennettu kompleksitaso

text: Laajennettu taso voidaan kuvata stereografisella projektiolla homeomorfisesti Riemannin pallolle. Laajennettu taso on esimerkki topologisesta Aleksandrovin kompaktisoinnista eli yhden pisteen kompaktisoinnista.


title: Laajennettu kompleksitaso

text: Laajennettua kompleksitasoa käytetään funktioteoriassa yleisesti funktioiden määrittelyjoukkona.


title: Lughnasadh

text: Lughnasadh on gaelien perinteinen juhlapäivä, jota vietetään 1. elokuuta. Nykyään muun muassa wiccalaiset viettävät juhlaa ”ensimmäisen sadonkorjuun juhlana”, elojuhlana.


title: Vesitähdet

text: Vesitähdet ("Callitriche") on ratamokasveihin kuuluva vesikasvisuku. Aiemmin ne on sijoitettu omaan heimoonsa vesitähtikasvit ("Callitrichaceae"). Vesitähdet kasvavat uposkasveina monenlaisissa vesistöissä tai märällä maalla. Eräät lajit ovat ulkomuodoltaan hyvin vaihtelevia, ja voivat siksi olla joskus vaikeita tunnistaa.


title: Vesitähdet

text: Vesitähtilajeista neljä kasvaa Suomessa. Näistä isovesitähti ja pikkuvesitähti on suuressa osassa maata yleisiä vesikasveja. Uposvesitähti on enimmäkseen rannikkoseuduilla kasvava ja lapinvesitähti harvinainen, lähes yksistään Pohjois-Suomessa kasvava laji. Näiden lisäksi ojavesitähti on kerran tavattu Suomessa.


title: Vesitähdet

text: Kaikkiaan vesitähtiä tunnetaan noin 60 lajia. Lajeja suomenkielisine nimineen:


title: Freestylehiihto talviolympialaisissa 1988

text: Vuoden 1988 talviolympialaisissa järjestettiin freestylehiihto näytöslajina. Hypyt ja suksibaletti järjestettiin Calgaryssä ja kumparelasku Nakiskassa.


title: Honoré II

text: Honorén isä, Hercule (24. syyskuuta 1562 – 21. marraskuuta 1604), murhattiin Honorén ollessa kuuden vanha ja hänen ensimmäiset hallitusvuotensa vuotensa kuluivat hänen setänsä, Val di Taro prinssin, Frederico Landin johtaman holhousneuvoston alaisuudessa.


title: Honoré II

text: Espanjan joukot vuonna olivat miehittäneet Monacon 1605. Monacon asukkaita oli kielletty kantamasta aseita, ja Honoré sekä kaksi hänen siskoaan vietiin Milanoon. Holhousneuvosto yritti päästä espanjalaisista eroon, mutta miehitys kesti vuoteen 1614, ja Espanja vaikutti Monaconn asioihin vuoteen 1633, jolloin se tunnusti Honorén ruhtinaaksi.


title: Honoré II

text: Päästyään eroon holhousneuvostosta, Honoré kääntyi Ranskan puoleen ja haki sieltä tukea Espanjaa vastaan. Ludvig XIII lupasi tukea häntä aina tarvittaessa, ja he solmivat Péronnen sopimuksen 1641. Monacosta tuli Ranskan protektoraatti samalla kun Ranska takasi tietyn sisäisen suvereniteetin. Tämä johti Monacossa olleen Espanjan varuskunnan poistamiseen. Sopimus sääteli Ranskan ja Monacon välejä 150 vuotta. Sopimuksen seurauksena Honoré menetti Espanjan ja Italian alueella olleita hallintoalueita, mutta Ludvig XIII kompensoi sitä muun muassa antamalla Valentinoisin herttuan arvonimen.


title: Honoré II

text: Honoré myös laajensi vanhan genovalaisen linnoituksen nykyiseksi Monacon kuninkaalliseksi palatsiksi.


title: Honoré II

text: Honoré II nai 13. helmikuuta 1616 Ippolita Trivulzion (k. 1638). Parilla oli yksi poika.Kun Hercules sai surmansa taistelussa, tuli hänen 9-vuotias pojastaan Ludvigista Monacon seuraava ruhtinas.


title: Honoré II

text: Honoré haudattiin Monacon Pyhän Nikolauksen katedraaliin.


title: Edsöre

text: Edsöre (, muinaisruotsin valantekoa tarkoittava sana) eli rauhanlait oli Ruotsin keskiaikainen, maakuntalakien rinnalla voimassa ollut lainsäädäntö, joka syntyi kuninkaan tai ylhäisten miesten tekemällä valalla. Birger-jaarli loi perinteiden perusteella edsöre-lainsäädännön, jota Maunu Ladonlukko uudisti, laajensi ja julkaisi 1279 Alsnön säännössä. Edsöre tarkoitti erityisesti rauhanvalalakeja, joista tärkeimmät olivat kirkko-, koti-, käräjä- ja naisrauhan turvaavat lait. Ruotsin keskiaikainen maanlaki ja kaupunginlaki sisälsivät edsöre-kaaren eli kuninkaanvalan eli valasakkokaaren, joka säilyi vuoden 1734 lakiin asti. Tämäkin laki tunsi vielä edsöre-rikokset, mutta kuninkaallinen asetus, joka annettiin 20 tammikuuta 1779, kumosi edsöre-käsitteen muilta kuin tapon ja murhan osalta. Lopullisesti edsöre-käsite hävisi vuoden 1889 rikoslain myötä.


title: António I

text: António I Nvita a Nkanga oli Kongon kuningaskunnan kuningas ("mwenekongo"), joka hallitsi valtakuntaa vuodesta 1661, kunnes sai surmansa Mbwilan taistelussa 29. lokakuuta 1665.


title: António I

text: António I valittiin hallitsijaksi aiemman kuninkaan Garcia II:n jälkeen. Edeltäjänsä tavoin hän harjoitti ulkopolitiikkaa, joka pyrki portugalilaisten poistamiseen valtakunnan alueelta. Vuodesta 1620 lähtien Kongo ja Portugali olivat olleet noin 30 vuoden ajan lähes yhtäjaksoisesti keskinäisessä sotatilassa. Monien menetysten jälkeen portugalilaiset saivat sittemmin vanhoja siirtomaa-alueitaan takaisin haltuunsa etelämpänä Luandassa ja saavuttivat jonkinlaisen aselevon vihollistensa kanssa. António I tunsi kuitenkin Kongon etelärajan uhatuksi ja pyrki aloittamaan uudelleen sotatoimet portugalilaisia vastaan. Portugalilaiset saivat vihiä näistä suunnitelmista, ja osapuolten armeijat kohtasivat pienessä Mbwilan kuningaskunnassa, jonka vallanperimyskiistaan ne osallistuivat eri puolilla. Kongon joukot kärsivät verisen tappion Mbwilan taistelussa, jossa kuoli satoja kalpasotureita ja itse kuningas António. Jopa kuninkaan kruunu ja valtikka joutuivat sotasaaliina portugalilaisten haltuun.


title: Veronvähennys

text: Veronvähennys on historiallinen toimitus, jossa aiemmin enemmän verotetun maatilan manttaalia ja veroa vähennettiin. Sen saaminen saattoi johtua monesta syystä. Tilan verollepano saattoi perustua epätarkkoihin maan mittauksiin, verot voivat olla liian ankarat tilan tuottoon nähden, tila oli saattanut rappioitua tai autioitua sodan vuoksi tai tilan tulot olivat saattaneet ehtyä (esimerkiksi saaristotilan kalansaalis vähetä). Veronvähennyksen jälkeen uudelle vähennetylle manttaalille laskettiin uusi veroruplaluku, jonka mukaan vakinaiset maaverot suoritettiin. Myös kunnallisveroa sekä tulo- ja omaisuusveroa oli mahdollista vähentää.


title: Veronvähennys

text: Veronvähennyksen saattoi saada yksittäinenkin tila, vaikka usein se myönnettiin koko läänille tai pitäjälle. Jos yksittäinen tila haki veronvähennystä syyttä, siitä saattoi seurata kruununtalon asukkaalle asukasoikeuden menetys ja perintötalon omistajalle omistusoikeuden menetys, jos ilmaantui henkilö, joka otti tilan haltuunsa entistä korkeaa veroa vastaan. Eri asetuksilla myönnettiin suurempia alueita koskevia yleisiä veronvähennyksiä. Vuonna 1802 Kuopion lääni sai veronvähennyksen, 1817 Ikaalisten ja Ruoveden pitäjät sekä 1833 uudis- ja autiotalot Oulun ja Vaasan lääneissä, Korsholman kihlakunta, Merikarvian pitäjä ja Pomarkun kappeli. Vuonna 1864 myönnettiin väliaikainen veronvähennys Korppoon pitäjälle ja Houtskarin kappelille sekä 1896 Ahvenanmaan kihlakunnalle.


title: Sir John Falstaff

text: Falstaff on kirjallinen henkilöhahmo, joka esiintyy William Shakespearen näytelmissä tulevan kuningas Henrik V:n seurassa pysyttelevänä pyylevänä ritarina. Falstaff esiintyy näytelmissä "", "" ja "Windsorin iloiset rouvat".


title: Canadian Arrow

text: Canadian Arrow on yksityisesti rahoitettu raketti ja avaruusmatkailuprojekti, jonka perustivat vuonna 1999 Londonissa Kanadan Ontariossa Geoff Sheerin, Dan McKibbon ja Chris Corke. Sen tavoite oli viedä ensimmäiset avaruusturistit matkaan 112 kilometrin korkeuteen ja kilpailla Ansari X palkinnosta, jonka Scaled Composites voitti 4. lokakuuta .2004. Canadian Arrow-joukkueen motto on "Making SPACE for you".


title: Canadian Arrow

text: Ryhmä rakensi 254 kN työntövoiman rakettimoottorin, jota koekäytettiin. Avaruusaluksesta se teki täyskokoisen mallineen. Ryhmällä on oma avaruustoiminnan koulutuskeskus, ja sitä tukee usea astronautti.


title: Boris Vallejo

text: Boris Vallejo (s. 8. tammikuuta 1941) on syntyperältään perulainen yhdysvaltalainen taidemaalari ja kuvittaja. Hän muutti Yhdysvaltoihin vuonna 1964 ja asuu Allentownissa Pennsylvanian osavaltiossa. Hän tekee usein yhteistyötä vaimonsa Julie Bellin kanssa, joka on malli ja taidemaalari.


title: Boris Vallejo

text: Vallejo on tunnettu erityisesti runsasmuotoisista ja lihaksikkaista fantasiahahmoistaan. Näyttävien nais- ja mieshahmojen lisäksi hänen töissään usein esiintyy vaikuttavan näköisiä jumalia ja hirviöitä. Vallejon kuvittamia teossarjoja ovat olleet muun muassa Tarzan, Doc Savage ja Conan. Hänen klassisten kuvitustensa perusteella mm. keräilyesineisiin erikoistunut Franklin mint on valmistanut useita arvostettuja keräilyfiguureita.


title: Boris Vallejo

text: Workman Publishing julkaisee vuosittaista taidekalenteria jossa on kussakin 13 Boris Vallejon ja Julie Bellin tekemää kuvaa.


title: All I Want for Christmas Is You

text: All I Want for Christmas Is You on yhdysvaltalaisen pop- ja R&B-laulajan Mariah Careyn viidenneltä studioalbumilta "Merry Christmas" julkaistu single. Se julkaistiin vuonna 1994 albumin ensimmäisenä singlenä ja se oli monien maiden singlelistojen kymmenen parhaan joukossa.


title: All I Want for Christmas Is You

text: Kappaleen kirjoittivat ja tuottivat Carey ja Walter Afanasieff. Monet artistit, kuten John Mayer, Justin Bieber, Shania Twain, Samantha Mumba ja yhtyeet, kuten My Chemical Romance, Zebrahead ja The Cheetah Girls ovat tehneet kappaleesta oman versionsa. Olivia Olson esitti sen myös elokuvassa "Rakkautta vain" (2003). Loppuvuoteen 2006 mennessä "All I Want for Christmas Is You" oli tullut kaikkien aikojen myydyin soittoääni Yhdysvalloissa ja kappale on Yhdysvaltojen ensimmäinen joululaulu, jota on myyty digitaalisessa myynnissä miljoona kappaletta. "All I Want for Christmas Is You" on myös Japanin parhaiten myynyt ei-aasialaisen naisartistin single historiassa ja laulua on myyty maailmanlaajuisesti yli 12 miljoonaa kappaletta, mikä tekee siitä yhden kaikkien aikojen myydyimmistä singleistä.


title: All I Want for Christmas Is You

text: "Billboard"-lehden sääntöjen vuoksi "All I Want for Christmas Is You" ei päässyt Yhdysvaltojen Billboard Hot 100 -singlelistalle, koska sitä ei ollut julkaistu kaupallisena singlenä. Kappale oli kuitenkin suosittu radiossa ja päätyi "Billboard Hot 100 Airplay" -listalle, ja oli iso menestys myös muualla. Isossa-Britanniassa "All I Want for Christmas Is You" päätyi singlelistan sijalle kaksi, pitäen sijoituksensa kolmen viikon ajan ja myyden yli 400 000 kappaletta. Pudottuaan listalta tammikuussa 1995, se palasi yllättäen takaisin viikoksi sijalle 59 maaliskuussa.


title: All I Want for Christmas Is You

text: "All I Want for Christmas Is You" oli Australian ja Japanin singlelistoilla toisena. Japanissa laulua käytettiin myös "29-sai no Christmas" -televisio-ohjelman tunnuskappaleena ja sitä myytiin yli miljoona kappaletta.


title: All I Want for Christmas Is You

text: Vuonna 2000 kappale palasi viikoksi "Billboard Hot 100" -listalle sijalle 83 ja vuonna 2005 se hallitsi Billboard Hot 100 Singles Recurrents -listan kärkisijaa. Vuoden 2005 jälkeen se oli listalla vuosittain vuoteen 2008 asti. Niiden vuosien aikana "All I Want for Christmas Is You" -laulusta tuli myös Careyn ensimmäinen "Billboard Hot Digital Songs" -listan sijalle yksi noussut kappale.


title: All I Want for Christmas Is You

text: Vuonna 2007 "All I Want for Christmas Is You" palasi takaisin Ison-Britannian listoille joulukautena, kohoten parhaimmillaan sijalle neljä. Se teki saman vuotta myöhemmin, ollen parhaimmillaan sijalla kaksitoista, ja oli myös European Hot 100 -listan sijalla 68.


title: All I Want for Christmas Is You

text: Vuonna 2017 "All I Want for Christmas Is You" rikkoi jälleen ennätyksen suhteessa aiempiin sijoituksiinsa: kappale nousi esimerkiksi Yhdysvalloissa "Billboard Hot 100" -listalla sijalle 9 ja Iso-Britanniassakin sijalle 2.


title: All I Want for Christmas Is You

text: "All I Want for Christmas Is You" on Ison-Britannian parhaiten myynyt single kappalemäärällä 670 000.


title: All I Want for Christmas Is You

text: Kun "All I Want for Christmas Is You" julkaistiin ensi kerran singlenä, siitä ei tehty remix-versiota. Vuonna 2000 Carey uudelleenjulkaisi laulun Japanissa So So Def -remix-versiona. Se sisälsi uusia vokaaleja sekä rap-vivahteita, ja Jermaine Duprin ja Bow Wowin (silloin nimellä Lil' Bow Wow) puhumia kohtia. Kappale kuultiin Careyn "Greatest Hits" -kokoelma-albumin bonusraitana.


title: All I Want for Christmas Is You

text: Vuonna 2009 Careyn ja Low Sundayn tuottamat uudet dance-remix-versiot julkaistiin. Ne julkaistiin digitaalisesti ympäri maailmaa nimellä "Mariah's New Dance Mix". Remixeissä käytettiin vuoden 1994 alkuperäisversion vokaaleja yhdistettynä uusiin elektronisiin instrumentteihin.


title: Valtionmetsätorppa

text: Valtionmetsätorppa (myös kruununmetsätorppa tai pelkkä metsätorppa) oli Suomen valtion metsäalueelle asumista ja maanviljelyä varten vuokralle annettu maa-alue. Senaatti antoi ensimmäiset niitä koskevat yleiset määräykset 1867. Sitä ennen oli ohjeistettu vain uudistilojen perustaminen valtionmetsiin ja muiden niihin rakennettujen asumusten oikeudellinen asema oli kokonaan järjestämättä. Senaatin määräykset valtionmetsätorppien perustamisesta valtionpuistoihin annettiin 1872 ja niiden perustamisesta muille valtion maille 1874.


title: Valtionmetsätorppa

text: Senaatin päätösten perusteella valtionmetsätorppien perustaminen oli mahdollista kaikilla metsähallinnon alaisilla valtion mailla, paitsi niillä jotka oli erotettu muihin viljelystarkoituksiin. Valtionmetsätorpan perustamiseen tarvittiin metsähallituksen lupa. Vuokrasopimuksen torpparin kanssa teki paikallinen metsänhoitaja, mutta siihen oli haettava metsähallituksen vahvistus. Vuokrasopimuksen kesto oli 25 vuotta kerrallaan. Metsänhoitaja suoritti myös torpan verollepanon, jonka senaatti vahvisti. Vero voitiin suorittaa luonnontuotteissa, rahassa tai päivätöissä. Päivätöitä käytettiin silloin, kun torpparin velvollisuuksiin kuului maanteiden kunnossapitoa.


title: Valtionmetsätorppa

text: Vuonna 1922 säädetty laki valtion metsämaiden asuttamisesta ja niillä olevain vuokra-alueiden lunastamisesta (129/1922) mahdollisti valtionmetsätorppien siirtymisen torpparin omistukseen. Niistä muodostettiin asutustiloja. Vuonna 1910 valtionmetsätorppia oli 4 216 kappaletta ja vuoden 1936 lopussa 4 552. Vuonna 1936 itsenäisiä, maarekisteriin merkittyjä valtionmetsätorppia oli 4 014 ja itsenäistymättömiä 538, joista 461 oli verotettuja ja 77 ilman veroa.


title: Valtionmetsätorppa

text: Vuoden 1936 asutuslaki (332/1936) tuli voimaan vuoden 1938 alussa. Sen mukaan vuokralla olleet valtionmetsätorpat voi lunastaa itsenäisiksi, mutta niistä ei muodostettu enää vuoden 1922 lain mukaisia asutustiloja, vaan uuden lain mukaisia tiloja, joiden käyttöoikeutta rajoitettiin. Tilaa ei esimerkiksi saanut osittaa eikä luovuttaa henkilölle, jota ei voitu hyväksyä valtion asutustoimintaan. Tilan metsän myyntiin tarvittiin kunnan asutuslautakunnan lupa.


title: Kaukalopikaluistelu olympialaisissa

text: Kaukalopikaluistelu on ollut talviolympialaisten kilpailuohjelmassa virallisena lajina vuoden 1992 talviolympialaisista lähtien. Vuoden 1988 talviolympialaisissa se oli näytöslajina. Menestynein maa olympialaisten kaukalopikaluistelussa on Etelä-Korea.


title: Kaukalopikaluistelu olympialaisissa

text: "* (n) = näytöslaji"


title: Charles Hubbard Thompson

text: Charles Hubbard Thompson (9. kesäkuuta 1891 – 13. kesäkuuta 1964) oli yhdysvaltalainen ragtime-säveltäjä ja pianisti.


title: Charles Hubbard Thompson

text: Thompson syntyi 9. kesäkuuta 1891 St. Louisissa. Hänen vanhempansa olivat Anne Hubbard Thompson ja Charles N. Thompson. Charles oli perheen ainoa lapsi. Isä jätti perheen ennen kuin Charles oli täyttänyt yhdeksän vuotta, ja äiti joutui kasvattamaan pojan. Hän varttui St. Louisissa, joka oli 1900-luvun alussa yksi ragtimemusiikin keskuksista. Charles kuuli ragtimemusiikkia saluunoissa ja kahvoiloissa, ja siitä hän sai innoituksen pianonsoiton harjoittelemiseen. Vaikka Charles sai vähän opetustakin, soittajana hän oli itseoppinut eikä hän siksi osannut esimerkiksi lukea nuotteja.


title: Charles Hubbard Thompson

text: Vuonna 1910 Thompson alkoi soittaa St. Louisissa ammattimaisesti. Seuraavina vuosina hän lähti kiertueelle ympäri Yhdysvaltoja ja soitti muun muassa Detroitissa Michiganin osavaltiossa, Clevelandissa ja Toledossa Ohion osavaltiossa sekä New Yorkissa ja Washingtonissa.


title: Charles Hubbard Thompson

text: Vuonna 1916 Thompson palasi takaisin St. Louisiin ja osallistui suureen ragtimepianokilpailuun. Kilpailu pidettiin Booker T. Washington -teatterissa, jonka omisti tunnettu ragtimepianisti Tom Turpin. Kilpailuun osallistui kaikkiaan 68 pianistia. Mukana olivat muun muassa lähes kaikki St. Louisin parhaat pianistit ja Tom Turpin itse. Kilpailu kesti kahden viikon ajan, ja Charles Thompson selvisi voittajaksi. Voiton ansiosta hänet julistettiin Missourin osavaltion mestariksi.


title: Charles Hubbard Thompson

text: Vuonna 1917 Charles oli naimisissa ja työskenteli pianistina jokilaivalla Brooklynistä Illinoisissa. Piakkoin hän palasi kuitenkin takaisin St. Louisiin. Vuonna 1919 Thompson tapasi nuoren kehittyvän pianistin James P. Johnsonin, joka kehitti myöhemmin stride-pianotyylin. He olivat jo aiemmin kohdanneet vuonna 1916. (Jotkut lähteet väittävät virheellisesti, että miehet olisivat kohdanneet jo vuonna 1912, jolloin Johnson vasta 18-vuotias, mutta ragtimeasiantuntija Bill Edwardsin mukaan tämä ei pidä paikkaansa.) Thompson omaksui melkein välittömästi vaikutteita Johnsonin soittotyylistä. Hän sävelsi joitakin blueskappaleita, ja niissä voidaan havaita vaikutteita Johnsonilta.


title: Charles Hubbard Thompson

text: Thompson jatkoi soittamista St. Louisissa kunnes alue, jossa ragtimea soitettiin, suljettiin loppuvuonna 1919. Aiemmin oli jo suljettu vastaavanlainen Storyvillen alue New Orleansissa. Yhdysvalloissa oli hiljattain säädetty kieltolaki. Kaupunkien keskustoista pyrittiin kitkemään prostituutio ja huumeet. Punaisten lyhtyjen alueet olivat olleet merkittäviä muusikkojen työllistäjiä, sillä pianisteja tarvittiin saluunoiden lisäksi bordelleissa. Nyt nämä paikat suljettiin ja monia pianisteja joutui työttömiksi.


title: Charles Hubbard Thompson

text: Joskus loppuvuodesta 1919 Thompsonin avioliitto päättyi kestettyään vain muutaman vuoden. Eronsa jälkeen Thompson siirtyi vuonna 1920 Ohioon, missä hän toimi joitakin vuosia pianistina teatterissa.


title: Charles Hubbard Thompson

text: Äänielokuvien kehittymisen jälkeen esimerkiksi elokuvateattereissa ei enää tarvittu pianisteja, joten muusikoiden työt vähenivät edelleen. Thompson päättikin vaihtaa alaa ja työskenteli 1920-luvulta lähtien useita vuosia kokkina. 1940-luvulla kiinnostus ragtimemusiikkiin alkoi elpyä, ja Thompson alkoi jälleen soittaa vakituisesti St. Louisissa.


title: Charles Hubbard Thompson

text: 1950-luvun lopulla Thompson työskenteli Bob Darchin kanssa. Darch organisoi vuonna 1962 Floridassa levytystilaisuuden, jossa Thompson pääsi levyttämään ragtimemusiikkia yhdessä vanhojen ragtimepianistien Joe Jordanin ja Eubie Blaken kanssa


title: Charles Hubbard Thompson

text: Thompson kuoli St. Louisissa 13. kesäkuuta 1964.


title: Perttu Puranen

text: Perttu Puranen (s. 26. elokuuta 1970 Tervo) on suomalainen kenttäratsastaja. Koulutukseltaan hän on agrologi ja ammatiltaan maanviljelijä sekä hevostalouden yksityisyrittäjä. Purasella on myös SRL:n maastoradan suunnittelijan ja teknisen asiantuntijan oikeudet.


title: Perttu Puranen

text:
Purasen perheeseen kuuluu avovaimo ja kaksi lasta. Puranen on myös Antero Purasen kolmas serkku. Purasella on myös kaksi siskoa ja yksi veli.Lähteet:
-www.arontila.fi


title: Maahockey kesäolympialaisissa 1908

text: Maahockey oli Lontoon vuoden 1908 olympialaisissa ensimmäistä kertaa kisaohjelmassa. Turnaukseen osallistui kuusi joukkuetta kolmesta eri maasta. Kisojen isäntämaa Ison-Britannian ja Irlannin yhdistynyt kuningaskunta osallistui turnaukseen neljällä joukkueella, kun Englanti, Irlanti, Skotlanti ja Wales olivat edustettuina omilla maajoukkueillaan. Muut osallistujamaat olivat Ranska ja Saksa.


title: Maahockey kesäolympialaisissa 1908

text: Kaikki isäntämaan joukkueet selviytyivät mitalisijoille. Cup-muotoisesti käydyn kuuden joukkueen turnauksen voitti Englanti, se voitti loppuottelussa Irlannin maalein 8-1. Pronssiottelua ei pelattu, vaan mitalit jaettiin välierien häviäjien Skotlannin ja Walesin kesken. Ranska ja Saksa jäivät neljän parhaan joukkueen ulkopuolelle. Kaikki mitalisijat menivät näin KOK:n tulkinnan mukaan Iso-Britannialle.


title: Maahockey kesäolympialaisissa 1908

text: Turnaus pelattiin cup-muotoisella kilpailulla. Otteluiden voittajat selviytyivät jatkoon, pronssiottelua ei pelattu. Ensimmäisen kierroksen häviäjäjoukkueet Ranska ja Saksa pelasivat ylimääräisen ottelun sijoista 5.-6.


title: Mustavarpuskiuru

text: Mustavarpuskiuru ("Eremopterix australis") on eteläafrikkalainen varpuslintu. Sen elinympäristö käsittää Namibian eteläosan, Botswanan lounaiskolkan ja Etelä-Afrikan läntisen puoliskon. Andrew Smith kuvaili lajin holotyypin Oranjejoelta Pohjois-Kapmaasta 1836.


title: The Dance Love Pop -kiertue

text: The "Dance Love Pop" -kiertue oli ruotsalaisen pop-laulaja Agnes Carlssonin kolmas kiertue, niistä ensimmäinen Ruotsin ulkopuolella oleva kiertue. Kiertue kesti yli neljä kuukautta ja se kiersi esimerkiksi Tanskassa ja Isossa-Britanniassa.


title: Varpuskiuru

text: Varpuskiuru ("Eremopterix leucopareia") on itäafrikkalainen varpuslintu. Sen elinympäristö ulottuu Ugandan koillisosasta Keniaan ja sieltä etelään Koillis-Sambiaan, Pohjois-Malawiin ja Mosambikin luoteiskolkkaan. Gustav Adolf Fischer ja Anton Reichenow kuvailivat lajin holotyypin Tansanian Arushasta 1884.


title: Maahockey kesäolympialaisissa 1920

text: Maahockey oli Antwerpenin olympialaisissa 1920 toista kertaa olympiakisoissa. Turnauksesta on saatavilla vain vähän kirjoitettua tietoa. Sarjamuotoisesti käydyn neljän joukkueen turnauksen voitti Iso-Britannia.


title: Sophismata

text: Sophismata (yks. "sophisma") viittasi keskiajan filosofiassa pulmallisiin lauseisiin, jotka muodostivat ongelman loogiselle analyysille ja kaipasivat ratkaisua. Sana on latinankielinen monikkomuoto kreikan kielen sofismia tarkoittavasta sanasta, mutta siihen ei liity samanlaista negatiivista vivahdetta.


title: Sophismata

text: Sophisma on lause, joka on joko outo, niin että sillä on outoja seuraamuksia; tai epäselvä, niin että sen voidaan katsoa olevan tosi tai epätosi riippuen sille annetusta tulkinnasta. Eräs esimerkki on latinankielinen lause:


title: Sophismata

text: joka voidaan tulkita kahdella tavalla:Sophismata-kirjallisuus nousi merkittäväksi filosofisen kirjallisuuden lajiksi 1200- ja 1300-luvuilla, ja monet merkittävät filosofiset, erityisesti loogiset ja luonnonfilosofiset, edistysaskeleet tuona aikana olivat seurausta sophismata-lauseiden loogisten tai semanttisten ominaisuuksien tutkimisesta.


title: Jason Derulo

text: Jason Joel Desrouleaux (s. 21. syyskuuta 1989 Miami, Florida), taiteilijanimeltään Jason Derulo (joskus tyyliteltynä Jason Derülo tai Jason DeRülo), on yhdysvaltalainen laulaja, lauluntekijä, näyttelijä ja tanssija.


title: Jason Derulo

text: Tuotettuaan albumeja useille muille artisteille ja kirjoitettuaan lauluja Cash Money Recordsille, Birdmanille, Young Money Entertainmentin omistaja Lil Waynelle ja räppäri Diddylle Derulo osallistui "Beluga Heights" -levy-yhtiön toimintaan. Kun Beluga Heightsista tuli osa Warner Music Groupia, Derulo julkaisi ensimmäisen singlensä, "Whatcha Say" toukokuussa 2009. Kappaleesta tuli suuri digitaalinen hitti, kun sitä myytiin yli 2 miljoonan digitaalisen latauksen verran. Kappale ansaitsi kaksinkertaista platinaa ja nousi Yhdysvalloissa ja useissa muissa maissa listasijalle #1. Derulo julkaisi toisen singlensä, "In My Head", joulukuussa 2009 ja debyyttialbuminsa "Jason Derülo", vuonna 2010.


title: Jason Derulo

text: Derulo syntyi Miamissa, Floridassa haitilaisille vanhemmilleen. Derulon oikea sukunimi on Desrouleaux, mutta hän vaihtoi lavanimekseen Derulon, joka on helpompi ääntää.


title: Jason Derulo

text: Derulo on esiintynyt viisivuotiaasta lähtien ja kirjoitti ensimmäisen kappaleensa "Crush On You" 8-vuotiaana. Derulo vietti nuoruutensa opiskellen oopperaa, teatteria ja balettia ja kävi "Dillard Center for the Arts" -koulua Fort Lauderdalessa, Floridassa ja valmistui "American Musical and Dramatic Academy"sta New Yorkssa.


title: Jason Derulo

text: 12-vuotiaana Derulo tapasi tulevan managerinsa, Frank Harrisin, lakikoulun opiskelijan, joka auttoi Deruloa parantamaan koripalloilutaitojaan.


title: Jason Derulo

text: Jason Derulo on kirjoittanut kappaleita muun muassa Diddylle, Lady Gagalle, Danity Kanelle, Donnie Klangilla, Sean Kingstonille, Cassielle ja Lil Mamalle 16-vuotiaasta saakka, aikomuksenaan tulla lopulta sooloesiintyjä. Käytyään koulun ja vaalittuaan laulajan ja tanssijan taitojaan, Derulo voitti televisiosarja "Showtime at the Apollo"n pääpalkinnon vuonna 2006. Derulon löysi musiikkituottaja J.R. Rotem, joka otti tämän levy-yhtiöönsä Beluga Heightsiin ja Warner Brothers Recordsiin.


title: Jason Derulo

text: "HitQuarters"in haastattelussa Rotem korosti Derulon paneutumista taiteisiin sanomalla; "Jason Derulolla on yksi kaikkein vaikuttavimmista työtavoista - hän vain tekee uusia kappaleita studiossa. Se on ihmeellinen kyky."


title: Jason Derulo

text: Derulon musiikkiura alkoi vuonna 2007, kun hän oli osa Birdmanin kappaletta "Bossy", joka ilmestyi levyllä "5 * Stunna".


title: Jason Derulo

text: 4. lokakuuta 2009 Jason julkaisi debyyttisinglensä "Whatcha Say", jonka tuotti J.R. Rotem ja Fuego. Lokakuun lopulla kappale debytoi "Billboard" Hot 100 -listan sijalla #54m nousten lopulta listan ensimmäiseksi. Singlen musiikkivideo julkaistiin syyskuussa 2009; kun single osoittautui menestyksekkääksi, Derulo alkoi tehdä debyyttialbumiaan. Albumin toinen single, "In My Head" julkaistiin 8. lokakuuta 2009 ja se debytoi "Billboard" Hot 100 -listan sijalla #63 ja nousi lopulta sijalle #9 asti.


title: Jason Derulo

text: Derulon debyyttialbumi, "Jason Derülo" julkaistiin 2. maaliskuuta 2010. Tällä hetkellä Derulo mainostaa albumiaan Lady Gagan 2009-2010 "The Monster Ball Tour" -kiertueen lämppärinä. Helmikuussa 2010 Derulo esitti ensi kerran kappaleen "The Sky's the Limit" "MySpace" Musicissa. Sittemmin Derulo on osallistunut myös Will Roushin kappaleeseen "Turn It Up", jossa kuullaan myös Stat Quota ja Young Buckia. Tunnetuksi kappaleeksi on tullut myös Talk dirty.


title: Jason Derulo

text: "Jason Derülo" nousi Britannian ja Irlannin albumilistojen Top 10:n maaliskuun alussa 2010.


title: Kastanjavarpuskiuru

text: Kastanjavarpuskiuru ("Eremopterix leucotis") on afrikkalainen varpuslintu. Sen elinympäristö käsittää pääosan Sahelin eteläpuolista Afrikkaa Senegalista itään Sudaniin ja Eritreaan, josta etelään itäiseen Etelä-Afrikkaan. Siitä tunnetaan viisi alalajia. Edward Smith-Stanley kuvaili lajin holotyypin Eritrean rannikolta 1814.


title: Etiopianvarpuskiuru

text: Etiopianvarpuskiuru ("Eremopterix signatus") on itäafrikkalainen varpuslintu. Sen elinympäristö käsittää Kaakkois-Sudanin, Itä- ja Etelä-Etiopian, Somalian pohjois-, keski- ja eteläosat sekä Itä- ja Luoteis-Kenian. Émile Oustalet kuvaili lajin holotyypin Somaliasta 1886.


title: Tummajunkko

text: Tummajunkko ("Junco hyemalis") on laajalla alueella Pohjois-Amerikassa esiintyvä sirkkuleihin kuuluva varpuslintu.


title: Tummajunkko

text: Kooltaan tummajunkko on noin 13–16 cm. Koiras on yleensä naarasta kookkaampi. Lajin höyhenpuvun väritykset vaihtelevat alalajeittain ja alalajeja voidaan jakaa ryhmiin höyhenpuvun yksityiskohtien perusteella. Osaa alalajeista on aikaisemmin pidetty omina lajeinaan. Kaikki alalajit ovat kuitenkin yleisväritykseltään päästään ja suurimmaksi osaksi selästään harmaita. Vatsa on valkoinen. Nokka on väriltään vaaleanpunainen ja silmät tummat. Nuoret linnut eroavat aikuisista raidallisen rinnan perusteella.


title: Tummajunkko

text: Selän väri vaihtelee alalajeilla, joillakin se on tummanharmaa ja toisilla vaaleampi. Selässä voi olla myös ruskeaa. Päälaki on harmaa tai musta ja kyljissä voi olla punertavia höyheniä. Siivet ovat harmaat tai ruskeat ja siivissä voi olla myös valkoinen siipijuova.


title: Tummajunkko

text: Tummajunkko pesii Kanadan pohjoisosissa ja sieltä etelään aina Kaliforniaan, Arizonaan ja Texasiin asti sekä Appalakkien vuoristossa. Laji talvehtii Meksikossa, Floridassa ja Etelä-Kanadan rannikolla. Tummajunkon elinympäristöä ovat havu- ja lehtimetsät, metsien reunat, pensaikot ja purojen ja virtojen reunustojen metsiköt. Laji elää mieluiten avoimessa metsäympäristössä eikä sitä yleensä tavata syvältä metsän siimeksestä. Talvehtimisalueilla lajia tavataan pelloilta ja niityiltä sekä avoimista metsistä ja kaupungeista.


title: Tummajunkko

text: Tummajunkot käyttävät ravintonaan pääasiassa siemeniä, jotka muodostavat noin kolme neljäsosaa lajin ravinnosta. Lisäksi lintu syö erityisesti pesimäaikana hyönteisiä kuten kovakuoriaisia, muurahaisia, perhosia ja heinäsirkkoja. Ravintonsa laji etsii yleensä maasta.


title: Tummajunkko

text: Tummajunkot kerääntyvät syksyisin parviksi ja viettävät talvet 15–25 yksilön parviksi. Linnuilla on tapana palata joka vuosi täsmälleen samalle talvehtimisalueelle. Osa koiraista saattaa jäädä talveksikin pohjoisemmaksi, jotta olisivat lähempänä pesimisalueistaan. Naaraat talvehtivat yleensä koiraita etelämpänä. Parvissa on melko tarkka nokkimisjärjestys.


title: Tummajunkko

text: Tummajunkon pesimäkausi alkaa huhtikuussa ja pesimäkaudessa linnuilla voi olla kahdesta kolmeen pesintää. Koiraat saapuvat naaraita aikaisemmin pesimäalueille valtaamaan pesimäreviiriä. Nuoremmat koiraat joutuvat taistelemaan alueista kiivaammin kuin vanhemmat koiraat, jotka yleensä säilyttävät aikaisemmat pesimäreviirinsä. Naaras rakentaa maahan kuppimaisen pesän ruohoista, sammalista ja nisäkkäiden karvoista. Koiras auttaa usein pesäainesten kokoamisessa. Naaras munii kolmesta kuuteen hieman kiiltävää, vihreää ja ruskeapilkullista munaa. Naaras hautoo munia noin kahden viikon ajan. Tummajunkko tulee sukukypsäksi vuoden ikäisenä.


title: Stockholm Open

text: Stockholm Open (viralliselta nimeltään Intrum Stockholm Open sponsorin mukaan) on lokakuussa Ruotsin Tukholmassa järjestettävä miesten tennisturnaus. Turnaus järjestettiin ensimmäisen kerran vuonna 1969. Turnaus pelataan Kungliga tennishallenissa paitsi vuosina 1989–1994 se pelattiin Globenissa. Nykyisin turnaus kuuluu ATP World Tour 250 -sarjaan.


title: Matti Nissinen

text: Matti Johannes Nissinen (s. 18. marraskuuta 1956 Vaala) on suomalainen juristi, joka toimi valtakunnansyyttäjänä 1. huhtikuuta 2010 alkaen.


title: Matti Nissinen

text: Nissinen irtisanottiin valtakunnansyyttäjän virasta 25. tammikuuta 2018.


title: Matti Nissinen

text: Nissinen valmistui oikeustieteen kandidaatiksi 1981. Hän sai varatuomarin arvon 1982 ja valmistui oikeustieteen lisensiaatiksi 1997. Lisensiaatintyössään Nissinen käsitteli rikosvastuun kohdentamiseen osakeyhtiössä liittyviä kysymyksiä.


title: Matti Nissinen

text: Vuosina 1982–1986 Nissinen työskenteli Kuusankosken apulaisnimismiehenä ja 1986–1996 Kymen lääninhallituksessa apulaispoliisitarkastajana ja poliisitarkastajana. Kihlakuntauudistuksen yhteydessä hänestä tuli Kouvolan kihlakunnanviraston johtava kihlakunnansyyttäjä, jona hän toimi 1996–1997. Valtakunnansyyttäjänviraston perustamisen yhteydessä Nissinen nimitettiin yhdeksi ensimmäisistä valtionsyyttäjistä, jona hän toimi 1997–2007.


title: Matti Nissinen

text: Vuosina 2007–2010 hän työskenteli Itä-Suomen syyttäjänviraston johtavana kihlakunnansyyttäjänä ja viraston päällikkönä.


title: Matti Nissinen

text: Tasavallan presidentti nimesi Matti Nissisen valtakunnansyyttäjäksi huhtikuusta 2010 alkaen, kun maan historian ensimmäinen valtakunnansyyttäjä Matti Kuusimäki oli jäänyt eläkkeelle.


title: Matti Nissinen

text: Valtakunnansyyttäjänä Nissinen toi esiin syyttäjänlaitoksen resurssipulan. Maan syyttäjänvirastoissa työskenteli vuonna 2016 yhteensä 350 syyttäjää, joka oli Nissisen mukaan ainakin 30 henkilöä liian vähän työmäärään nähden. Tämä johti mm. kohtuuttomiin viivästyksiin käsittelyajoissa.


title: Matti Nissinen

text: Vuonna 2015 Nissinen haki poliisiylijohtajan virkaa. Tuolloin valituksi tuli Seppo Kolehmainen. Myöhemmin Nissinen kritisoi yleisellä tasolla Suomen hyvä veli -verkostoja ja korkeiden virkojen poliittisia jakoperusteita.


title: Matti Nissinen

text: Helmikuussa 2017 Suomen Kuvalehti kertoi, että syyttäjänvirastot ovat ostaneet johtamiskoulutusta Nissisen veljen yhtiöltä, ja Nissinen itse on päättänyt koulutuksen hankinnasta. Tiedon tultua julki keskusrikospoliisi aloitti esitutkinnan Nissisen toimista epäiltynä tuottamuksellisena virkavelvollisuuden rikkomisena, mutta tutkintanimike koventui tutkinnan aikana tahalliseksi virkavelvollisuuden rikkomiseksi. Heinäkuussa 2017 tapaus siirtyi syyteharkintaan oikeuskanslerinvirastoon. Nissinen haki virkavapautta esitutkinnan ajaksi ja virkavapauden päättyessä elokuussa 2017 hänet pidätettiin virantoimituksesta.


title: Matti Nissinen

text: Korkein oikeus tuomitsi Nissisen tahallisesta virkarikoksesta sakkorangaistukseen 20. joulukuuta 2017. Hän sai 40 päiväsakkoa, josta kertyi maksettavaa 1720 euroa.


title: Matti Nissinen

text: Nissinen palasi työhönsä valtakunnansyyttäjänä seuraavana päivänä.


title: Matti Nissinen

text: Professori Olli Mäenpään mukaan valtakunnansyyttäjän saama rikostuomio heikensi luottamusta koko syyttäjälaitoksen toimintaan. Helsingin Sanomien tekemässä gallup-kyselyssä valtaosa syyttäjistä katsoi, ettei Nissisellä ollut edellytyksiä jatkaa tehtävässään ja hänen tulisi erota.


title: Matti Nissinen

text: Oikeusministeriö esitti valtioneuvostolle Nissisen irtisanomista 24. tammikuuta 2018. Seuraavana päivänä valtioneuvosto päätti erottaa Nissisen. Tämä oli ensimmäinen kerta Suomen historiassa, kun näin korkeassa asemassa oleva lainkäytöstä vastaava virkamies irtisanottiin tehtävästään.


title: Matti Nissinen

text: Nissisen irtisanomisaika on kuusi kuukautta, miltä ajalta hänelle maksetaan palkkaa, jonka suuruus on 10 578 euroa kuukaudessa. Irtisanomisajan palkka on näin 63 500 euroa. Lisäksi Nissiselle maksetaan lakisääteiset lomarahat. Hän ei kuitenkaan irtisanomisaikana enää työtään tee.


title: Matti Nissinen

text: Nissinen voi valittaa erottamispäätöksestä korkeimpaan hallinto-oikeuteen.


title: Matti Nissinen

text: Seuraava valtakunnansyyttäjä voi aloittaa virassaan vasta, kun Nissisen irtisanomisaika päättyy. Siihen saakka maan ylimmän syyttäjän sijaisena toimii todennäköisesti apulaisvaltakunnansyyttäjä Raija Toiviainen. Raija Toiviainen oli ehdolla valtakunnansyyttäjän virkaan vuonna 2010, kun virkaan valittiin Nissinen.


title: Matti Nissinen

text: Nissinen on leski. Hänellä on kolme lasta. Hän harrastaa kalastusta ja kirkkovenesoutua.


title: Reitkalli

text: Reitkalli on kylä Haminassa. Se sijaitsee noin kahdeksan kilometrin päässä kaupungin keskustasta luoteeseen Summanjoen varrella. Haminan ja Juurikorven välinen junarata kulkee kylän eteläpuolella Reitkallin ja Summan välissä.


title: Reitkalli

text: Reitkalli on yksi entisen Vehkalahden pitäjän vanhimpia kyliä. Kylän läheltä on löydetty jäänteitä jo esihistoriallisesta asutuksesta. Ensimmäinen maininta kylästä löytyy vuodelta 1396 Erengisle Niilonpojan kirjeestä. Kylän asutuksen uskotaan syntyneen 1200- ja 1300-lukujen ruotsalaisen uudisasutuksen myötä, väestö on suomalaistunut 1500-lukuun mennessä. Joen ja maantien ansiosta Reitkalli sijaitsi liikenteellisesti keskeisellä paikalla ja tästä johtuvan säätyläisasutuksen johdosta siitä tuli Vehkalahden toinen keskus Salmenkylän rinnalle.


title: Reitkalli

text: Reitkallin kansakoulu sai alkunsa 18.12.1882 rovastin ehdotettua uusien koulujen perustamista Reitkalliin ja Pyhältöön. Perustamisasiakirjat allekirjoitettiin maaliskuussa 1884. Aluksi tarkoituksena oli rakentaa erilliset koulut tytöille ja pojille, mutta suunnitelmia muutettiin ja päätettiin rakentaa Vehkalahden ensimmäiset sekakansakoulut. Reitkallin koulu rakennettiin paikalle jossa 1400-luvulla sijaitsi Näkin aateliskartano ja se aloitti toimintansa 16.10.1886. Koulun ensimmäisenä opettajana toimi Ida Merus. Reitkallin toinen koulurakennus vihittiin käyttöön 19.10.1952. Koulutoiminta Reitkallissa päättyi toukokuussa 2005 ja seuraavana syksynä koulurakennukset siirtyivät Perhekoti Huvikummun käyttöön.


title: Maahockey kesäolympialaisissa 1928

text: Maahockey oli Amsterdamin olympialaisissa 1928 kolmatta kertaa olympiakisoissa. Yhdeksän joukkuetta jaettiin kahteen alkulohkoon ja lohkovoittajat kohtasivat loppuottelussa lohkokakkosten ratkoessa pronssimitalien kohtalon.


title: Maahockey kesäolympialaisissa 1932

text: Maahockey oli Los Angelesin olympialaisissa 1932 neljättä kertaa olympiakisoissa. Vain kolme joukkuetta oallistui kilpailuun ja nämä ottelivat kertaalleen jokainen toistaan vastaan.


title: Robert Hampton

text: Robert Hampton (25. heinäkuuta 1890 - 25. syyskuuta 1945) oli yhdysvaltalainen ragtime-säveltäjä ja pianisti.


title: Robert Hampton

text: Hamptonin elämästä ei tiedetä kovin paljoa. Hän syntyi Tuscumbiassa, Alabaman osavaltiossa joko vuonna 1890 tai 1891. Virallisissa asiakirjoissa on mainittu molemmat vuodet. Melko pian Hamptonin perhe muutti Little Rockiin, Arkansasiin, jossa vietti Robert lapsuutensa. Hänen isänsä kuoli ennen kuin Robert täytti 10 vuotta.


title: Robert Hampton

text: Vuoteen 1910 mennessä Hampton oli muuttanut St. Louisiin Missourin osavaltioon. Hän toimi siellä pianistina vuodesta 1910 alkaen. Hamptonin soitto oli mestarillista, ja hän toimi esikuvana monille St. Louisin koulukunnan ragtime-pianisteille, kuten Charles Thompsonille ja Artie Matthewsille, ja jopa kuuluisa pianisti Jelly Roll Morton kertoi omaksuneensa vaikutteita Hamptonilta.


title: Robert Hampton

text: Vuonna 1914 Hampton julkaisi ensimmäiseen kappaleensa "Cataract Rag", ja seuraavana vuonna julkaistiin "Agitation Rag". Näiden kappaleiden sovittamisesta julkaisua varten vastasi Artie Matthews, joka oli tuohon aikaan John Starkin musiikkikustantamon pääsovittaja. "Cataract Ragin" ja "Agitation Ragin" lisäksi Hamptonilta julkaistiin vain "The Dogin' Rag". Hänen koko muu tuotantonsa on jälkeenpäin kadonnut. Hänen kuitenkin tiedetään säveltäneen noin 40 sävellystä.


title: Robert Hampton

text: Vuonna 1917 Hamptonin mainitaan olleen naimisissa, mutta jo vuonna 1920 hän oli jäänyt leskeksi.


title: Robert Hampton

text: Hampton ei myöhemmällä iällään enää kyennyt soittamaan yhtä taitavasti kuin 1910-luvulla. Osittain tästä syystä ja varsinkin siitä syystä, että hänen musiikkinsa unohdettiin, hän katkeroitui. 1920-luvulla hän muutti Los Angelesiin. Hän toimi siellä orkesterimuusikkona . Viimeiset vuotensa hän eli eteläisessä Kaliforniassa, jossa kuoli syyskuussa 1945 54 tai 55 vuoden iässä juuri ennen kuin ragtime-musiikin uusi tuleminen alkoi.


title: ISOFIX

text: ISOFIX on kansainvälinen standardi kiinnikkeille, joilla lasten turvaistuin kytketään autoon.


title: ISOFIX

text: ISOFIX on ISO:n standardi ISO 13216, joka määrittää kiinnitysjärjestelmän ryhmän 1 lasten turvaistuimille. Standardi määrittää kiinnityspisteiden sijainnin autossa ja mahdollistaa yhteensopivien turvaistuimien kiinnittämisen nopeasti ja turvallisesti vaihtoehtona turvavyölle.


title: Gold (Tom Jonesin albumi)

text: Gold on walesilaislaulaja Tom Jonesin vuonna 2005 julkaistu kahden CD-levyn ja yhteensä 42:n kappaleen kokoelma-albumi, joka sisältää materiaalia vuosilta 1965–1975.


title: Loreley (ooppera)

text: Loreley on Alfredo Catalanin kolminäytöksinen ooppera. Se kantaesitettiin Torinossa 16. helmikuuta 1890. Teos oli 1900-luvun alkupuolella useasti esitetty. Sen menestys kuitenkin lakkasi toisen maailmansodan myötä.


title: Loreley (ooppera)

text: Catalani sävelsi "Loreleyn" aiemman oopperansa "Eldan" (1880) uudistettuna versiona.


title: Mä tarjoon

text: "Mä tarjoon" on suomalaisen rap-artisti Brädin 7. huhtikuuta 2010 julkaistu ensimmäinen single hänen ensimmäiseltä toukokuussa 2010 ilmestyneeltä studioalbumilta "Repullinen hiittiä". Singlen julkaisi Rähinä Records ja kappaleella vierailee myös Rähinä Recordsille levyttävä Illi. Rähinä Records ilmoitti blogissaan, että tilaamalla Rähinän nettikaupasta mitä tahansa, saa kaupan päälle Mä Tarjoon- singlen CD-formaattina. Muuten sinkkua saa vain digitaalisena.


title: Mä tarjoon

text: Kappale sai ensiesityksensä 25. maaliskuuta 2010 YleX-radiokanavalla. Kappaleesta julkaistiin musiikkivideo 28. huhtikuuta.


title: Javier Camuñas

text: Javier Camuñas Gallego (s. 17. heinäkuuta 1980 Madrid, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Deportivo La Coruñaa. Hän on pelipaikaltaan hyökkäävä keskikenttäpelaaja, mutta pystyy pelaamaan tarvittaessa myös vasempana ja oikeana laitalinkkinä.


title: Javier Camuñas

text: Pelattuaan madridilaisseura Pintossa, Camuñas siirtyi Rayo Vallecanon reservijoukkueeseen. Kauden 2001–2002 hän pelasi lainalla Getafessa.


title: Javier Camuñas

text: Seuraavaksi kaudeksi hän palasi Rayo Vallecanoon ja teki ensiesiintymisensä maan pääsarjassa 1. syyskuuta 2002 ottelussa Deportivo Alavésia vastaan. Rayo jäi kauden päätteeksi viimeiselle sijalle ja putosi täten Segunda Divisióniin. Hän edusti vuodet 2003–2007 Ciudad Murciaa ja Xereziä, pelaten kokoajan samalla sarjatasolla Segunda Divisiónissa.


title: Javier Camuñas

text: Kaudeksi 2007–2008 Camuñas siirtyi pääsarjaseura Recreativo de Huelvaan. Hän kuului kauden aikana joukkueen tärkeimpiin pelaajiin, kun se vältti täpärästi putoamisen pääsarjasta. Hän teki kauden aikana viisi maalia.


title: Javier Camuñas

text: Seuraavalla kaudella hän teki 10 maalia, mutta joukkue päätyi kaikesta huolimatta viimeiselle sijalle. Elokuussa 2009 hän teki kolmivuotisen sopimuksen Osasunan kanssa. Hän teki ensimmäisen maalinsa joukkueessa 24. tammikuuta 2010 vanhaa seuraansa Xereziä vastaan.


title: Javier Camuñas

text: Kaudella 2010–2011 Camuñas kuului joukkueensa luottopelaajiin edelliskauden tapaan. 30. tammikuuta 2011 hän teki ottelun ainoan maalin, kun Osasuna voitti kotonaan Real Madridin.


title: Javier Camuñas

text: 19. heinäkuuta 2011 hän siirtyi 2,3 miljoonan euron siirtokorvauksella Villarrealiin.


title: Maahockey kesäolympialaisissa 1948

text: Maahockey oli Lontoon olympialaisissa 1948 kuudetta kertaa olympiakisoissa. Joukkueita oli mukana 13 ja ne jaettiin kolmeen alkulohkoon.


title: Maahockey kesäolympialaisissa 1948

text: Uusinta pronssista: - 4-1


title: Sigismond Thalberg

text: Sigismond (Sigismund) Thalberg () oli pianisti ja säveltäjä, joka tunnetaan Franz Lisztin suurena kilpailijana. Thalbergin syntyperä on epäselvä: hän itse väitti olevansa kreivi Moritz von Dietrichsteinin ja paronitar von Wetzlarin avioton lapsi. Joka tapauksessa kreivi otti hänet suojelukseensa ja järjesti hänelle parhaan mahdollisen koulutuksen. Thalberg opiskeli Johann Nepomuk Hummelin ja Ignaz Moschelesin johdolla ja debytoi Wienissä vuonna 1829. Thalberg työskenteli ahkerasti: hän saattoi hioa kahta tahtia läpi yön tai nousta aamukolmelta harjoittelemaan. Hän saavutti nopeasti suunnattoman suosion yleisön, etenkin naisten keskuudessa. 1836 Thalberg tuli Pariisiin, joka jakautui heti hänen ja kaupungin konserttielämää siihen asti hallinneen Lisztin kannattajiin. Pianistit kilpailivat ankarasti peräkkäisin konsertein ja esiintyivät lopulta 31. tammikuuta 1837 samassa konsertissa, jossa piti ratkaista kaupungin pianokuninkuus. Lopputulos oli, että Thalberg oli "maailman paras pianisti" ja Liszt "maailman ainoa pianisti".


title: Sigismond Thalberg

text: Thalberg kiersi ympäri Eurooppaa ja oli ensimmäisiä suuria pianisteja, jotka esiintyivät myös Yhdysvalloissa. Hänen Yhdysvaltojen-debyyttinsä tapahtui New Yorkissa 1856. Vuoden 1863 tienoilla Thalberg oli saavuttanut urallaan kaiken ja vetäytyi eläkkeelle viininviljelijäksi Italiaan suuren varallisuuden turvin. Hän lopetti soittamisen kokonaan eikä edes omistanut pianoa viimeisinä elinvuosinaan.


title: Sigismond Thalberg

text: Thalbergin soitto oli erittäin viimeisteltyä ja kurinalaista. Hänen liikekielensä pianon ääressä oli sotilaallisen minimaalista. Thalbergin erityinen tavaramerkki oli melodian soittaminen molempien käsien peukaloilla pianon keskirekisterissä ja sen ympäröiminen arpeggioilla ylä- ja alarekisterissä, mikä loi illuusion soitosta kolmella kädellä. Hän saikin lisänimen "Vanha arpeggio". Ajan suuret muusikot kunnioittivat Thalbergia: esimerkiksi Liszt sanoi Thalbergin olevan "ainoa, joka osasi soittaa viulua pianolla", ja Felix Mendelssohnin mielestä Liszt ja Thalberg nousivat ainoina yli muiden ajan pianistien. Toisaalta Charles Hallé piti Thalbergin soittoa kylmänä ja Clara Schumann katsoi siitä puuttuvan runollisuutta.


title: Sigismond Thalberg

text: Thalberg sävelsi muun muassa 50-60 fantasiaa pianolle oopperateemoista. Ne ovat pianistisia ja hyvin vaikeita, mutta musiikista puuttuu harmonista mielikuvitusta. Thalberg lopetti säveltämisen uransa loppupuolella, ja sittemmin hänen sävellyksensä on unohdettu.


title: Kalervo Ojutkangas

text: Kalervo Ojutkangas (s. 1943) on suomalainen valokuvaaja. Hän alkoi harrastaa valokuvausta 1960-luvun alussa. Ojutkangas suoritti vuosina 1965–1970 matematiikan, fysiikan ja kemian opintoja Oulun yliopistossa, kunnes siirtyi päätoimisesti valokuvauksen pariin ja työskenteli muun muassa valokuvaajana Kemira Oy:n Oulun tehtaalla. Vuonna 1977 hän ryhtyi vapaaksi valokuvaajaksi. Vuonna 1988 hänelle myönnettiin valtion pitkäaikainen taiteilija-apuraha.


title: Kalervo Ojutkangas

text: 1970- ja 1980-luvuilla Ojutkankaan maine maisemakuvaajana kasvoi. Hän on kuvannut paljon erityisesti Pohjoismaita ja varsinkin Suomen Lappia. Vuonna 1988 julkaistiin kirja "Jälkiä maassa". Tämän jälkeen maisemakuvaaminen alkoi vähentyä. Yhdeksi merkittävimmistä teemoista muodostui pohjoisen pienviljelijöiden ja heidän perheidensä kuvaaminen. Ojutkangas oli 1970-luvulta lähtien kuvannut autioituvia kyliä Suomen maaseudulla ja pyrki 1990-luvun lopulla kuvaamaan perheet uudelleen. Suomalaisen yhteiskunnan muutosta kuvaava "Kylässä"-näyttely on ollut nähtävillä muun muassa Kuusamossa vuonna 2010.


title: Kalervo Ojutkangas

text: Ennen tekijänoikeuslain maalausta koskevan 4. pykälän 2 momentin säätämistä Ojutkangas nosti vuonna 1970 kanteen taiteilija Pekka Viherää vastaan, joka oli käyttänyt hänen ottamaansa valokuvaa maalauksensa lähtökohtana. Korkeimman oikeuden päätös vuodelta 1979 maalaus oli uusi teos, ja Ojutkangas siis hävisi jutun.


title: Sotainvalidi

text: Sotainvalidi (myös sotavammainen) on sodassa pysyvästi vammautunut henkilö.


title: Sotainvalidi

text: Suomessa sotainvalideja on viime sodista elossa vielä noin 4 800 (vuoden 2014 alussa). Heidän etujaan valvoo 18. elokuuta 1940 Jyväskylässä perustettu Sotainvalidien Veljesliitto. Liiton jäseniksi ovat voineet liittyä myös sotainvalidien puolisot ja lesket, joita on noin 11 500 (2014). Sotainvalideille korvataan muun muassa sotavammojen hoitokuluja ja kuntoutusta sekä maksetaan elinkorkokorvausta vamman tai sairauden aiheuttamasta haitasta. Korvausten maksaminen on ensisijaisesti valtion vastuulla.


title: Sotainvalidi

text: Suomen sotilasvammalaki määrittelee puolustusvoimien palveluksessa aiheutuneiden vammojen hoidon ja kuntoutuksen sekä niistä maksettavat korvaukset.Laki määrittelee myös sotien aikana palveluksen ulkopuolisten sotavammaisiksi määriteltyjen siviilihenkilöiden vammojen hoidon ja kuntoutuksen sekä niistä maksettavat edut.


title: Sotainvalidi

text: Talvi- ja jatkosodassa vammautui suuri määrä sotilaita psyykkisesti erityisesti asemasodassa ja muissa pitkäkestoisissa tilanteissa. Vammautuneet olivat pääasiassa aikuistuneita, jo siviilissä vakiintuneita henkilöitä, joille sotiminen ei ollut aikuistumisriitti. Psykiatrisia osastoja oli sotasairaaloissa enimmillään 15 ja niissä 1 800 paikkaa.


title: Sotainvalidi

text: Psyykkisesti haavoittuneille ei juuri maksettu sotainvalidikorvauksia, sillä katsottiin, että häiriöt johtuivat miehestä itsestään, ja myöhemminkin korvaushakemukset on hylätty kolmin-nelinkertaisesti myönnettyihin korvauksiin verrattuna. Linjan loi vuonna 1943 lääkintäkapteeni Hannes Salmenkallio: ”Jos nämä potilaat saavat korvausta, niin heidän paranemisensa viivästyy tai he jäävät kokonaan paranematta. ”


title: Sotainvalidi

text: Aiheesta on väitellyt Ville Kivimäki. Hänen englanninkielisen väitöskirjansa "Battled Nerves: Finnish Soldiers' War Experience, Trauma, and Military Psychiatry 1941-44" tarkastettiin Åbo Akademissa kesäkuussa 2013, ja se on ilmestynyt suomeksi "Murtuneet mielet" -nimisenä.


title: Katarina Sederholm Hoff

text: Katarina Sederholm Hoff (s. 19. kesäkuuta 1968 Karjaa) on suomalaissyntyinen ja myöhemmin Norjaa edustanut entinen yleisurheilija ja painonnostaja. Yleisurheilussa hänen päälajinaan oli kuulantyöntö. Hän vaihtoi kansalaisuuttaan vuonna 1998 mentyään naimisiin norjalaisen kuulantyöntäjän Roar Hoffin kanssa.


title: Katarina Sederholm Hoff

text: Hän edusti yleisurheilussa pitkään Esbo IF:ää. Myöhemmin Norjassa hänen seuranaan toimi Stjørdal Friidrettsklubb. Hänen kasvattajaseuroinaan ovat toimineet Virkby Start ja Virkkalan Kiri. Hänen valmentajinaan ovat toimineet eri vuosina: Kari Kippilä, Matti Yrjölä, Magnus Häggblom, Heikki Leppänen ja Anders Hoff.


title: Katarina Sederholm Hoff

text: Hän työnsi kuulantyönnössä ennätyksekseen 17,49 Raisiossa 16. kesäkuuta 1996. Hän on myös kuulantyönnön Norjan ennätyksen haltija työnnettyään 17,11 Hämeenkyrössä 4. heinäkuuta 1998.


title: Katarina Sederholm Hoff

text: Sederholm on kuulantyönnön kolminkertainen Norjan mestari vuosilta 1998, 1999 ja 2000. Suomen-mestaruuskilpailuissa hän saavutti hopeamitalin vuonna 1997 ja pronssia vuosina 1993, 1994, 1995 ja 1996.


title: Katarina Sederholm Hoff

text: Hän edusti Suomea yleisurheilun EM-kilpailuissa vuonna 1994 sijoittuen karsinnassa kahdenneksikymmenenneksi. Budapestin EM-kilpailuissa 1998 hän edusti Norjaa karsiutuen loppukilpailusta.


title: Katarina Sederholm Hoff

text: Painonnostossa hänen seurojaan ovat olleet suomalainen Bodonos ja norjalainen Trondheim Atletklubb.


title: Katarina Sederholm Hoff

text: Hänellä on pohjoismaiden ennätys painonnostossa yli 75-kiloisten sarjassa työnnössä ja yhteistuloksessa. Tempauksessa hän on Norjan ennätyksen haltija.


title: Katarina Sederholm Hoff

text: Sederholm Hoffin ennätykset:


title: Morelin keksintö

text: Morelin keksintö ("La invención de Morel") on argentiinalaisen kirjailijan Adolfo Bioy Casaresin kaunokirjallinen teos vuodelta 1940. Sen on suomentanut Satu Ekman, ja suomennos on ilmestynyt 2002.


title: Morelin keksintö

text: Klassikkoteos "Morelin keksintö" on monitasoinen kirja, jota voi pitää fantasiaromaanina, mutta yhtä hyvin seikkailuromaanina kuin filosofisena teoksenakin.


title: Morelin keksintö

text: "Morelin keksintö" on muodoltaan autiolle saarelle vainoajiaan paenneen miehen tunnustus, testamentti ja päiväkirja. Saarelle saapuu joukko lomanviettäjiä, joita mies ensin välttelee, mutta loppujen lopuksi he eivät kiinnitä häneen huomiota. Heidän tultuaan saarella alkaa ilmetä eriskummallisia tapahtumia: ilmaantuu toinen aurinko ja esineet palaavat paikalleen itsestään.


title: Araucaiman kartano

text: Araucaiman kartano on Álvaro Mutisin teos vuodelta 1973. Sen on suomentanut Satu Ekman, ja suomennos on ilmestynyt vuonna 2000.


title: Araucaiman kartano

text: Unen ja todellisuuden välillä liikkuvan romaanin tapahtumaympäristö on rehevässä, aistillisessa tropiikissa sijaitseva kartano, jonka omaperäistä järjestystä nuori näyttelijätär Ángela järkyttää. Unenomaisessa tilassa toteutuvat kaikki toiveet ja pelot.


title: Araucaiman kartano

text: Carlos Mayolo on ohjannut romaanin pohjalta palkitun elokuvan "La mansión de Araucaima" (1986).


title: Maahockey kesäolympialaisissa 1956

text: Maahockey oli Melbournen olympialaisissa 1956 kahdeksatta kertaa olympiakisoissa. Joukkueita oli mukana 12 ja ne jaettiin kolmeen alkulohkoon.


title: Tiina Mickelsson

text: Tiina Mickelsson on suomalainen, Kuopiossa toimiva valokuvataiteilija. Hänelle on myönnetty Suomen Ammattivalokuvaajat ry:n Mestariarvo vuonna 2008 ja "QEP Qualified European Photographer" arvonimi vuonna 2007.


title: Tiina Mickelsson

text: Mickelsson kuvaa erityisesti muotokuvia ja hääkuvia Alias Studiot Oy:ssä.


title: Tiina Mickelsson

text: Mickelsson tuli toiseksi kansainvälisessä "International Aperture Awards"-kilpailun Illustrative-sarjassa joulukuussa 2009. Lisäksi hän on voittanut vuonna 2009 kansainvälisessä "Orvieto FIOF Professional Photography Awards"-kilpailussa kultaa muotokuvasarjassa sekä kaksi pronssia


title: Tiina Mickelsson

text: Suomessa hän on voittanut muun muassa "Vuoden morsian" -kilpailun vuonna 2008


title: Idol 2005

text:
Ruotsin Idolin toinen tuotantokausi alkoi elokuussa 2005 ja päättyi 2. joulukuuta 2005 käytyyn finaaliin, jonka lopuksi 17-vuotias Agnes Carlsson julistettiin voittajaksi. Hän oli ensimmäinen Ruotsin Idolin voittanut nainen ja tähän mennessä myös kilpailun menestynein artisti.
Koelaulut käytiin kevään 2005 aikana Tukholmassa, Göteborgissa, Malmössä, Piitimessä ja Sundsvallissa.


title: Maahockey kesäolympialaisissa 1960

text: Maahockey oli Rooman olympialaisissa 1960 yhdeksattä kertaa olympiakisoissa. Joukkueita oli mukana 16 ja ne jaettiin neljään alkulohkoon.


title: Maahockey kesäolympialaisissa 1964

text: Maahockey oli Tokion olympialaisissa 1964 kymmenettä kertaa olympiakisoissa. Joukkueita oli mukana 15 ja ne jaettiin kahteen alkulohkoon.


title: Jüri Kukk

text: Jüri Kukk (1. toukokuuta 1940 Pärnu, Viro – 27. maaliskuuta 1981 Vologda, Neuvostoliitto) oli virolainen kemisti ja vapaustaistelija. Kukk opiskeli kemiaa Tarton valtiollisessa yliopistossa ja toimi vuodesta 1973 lähtien yliopiston opettajana. Vuosina 1975–1976 hän teki tutkimustyötä Ranskassa. Palattuaan Neuvostoliittoon hän erosi Neuvostoliiton kommunistisesta puolueesta ja anoi lupaa maastamuuttoon. Hänet erotettiin yliopistosta vuonna 1979. Hän osallistui neuvostovastaiseen liikehdintään ja toimi yhteistyössä muiden toisinajattelijoiden kanssa.


title: Jüri Kukk

text: KGB pidätti Jüri Kuken maaliskuussa 1980, ja huolimatta kansainvälisistä vastalauseista hänet tuomittiin tammikuussa 1981 kahdeksi vuodeksi pakkotyöleirille neuvostovastaisen toiminnan johdosta. Kukk kuljetettiin Vologdaan helmikuussa 1981, ja nelisen viikkoa myöhemmin hän kuoli vankilan sairaalassa neljä kuukautta jatkuneen nälkälakon ja pakkosyöttämisen seurauksiin. Hänen jäännöksensä siirrettiin vuonna 1989 Kursin hautausmaalle. Kuken kuolinpäivää vietetään Virossa kaatuneen vapaustaistelijan muistopäivänä ("Langenud vabadusvõitleja päev"), mutta valtiolliseksi merkkipäiväksi sitä ei ole julistettu.


title: Carl Gustaf Estlander

text: Carl Gustaf Estlander (31. tammikuuta 1834 Lapväärtti – 28. elokuuta 1910 Helsinki) oli suomalainen kirjallisuuden tutkija ja Helsingin yliopiston estetiikan ja uudemman kirjallisuuden professori.


title: Carl Gustaf Estlander

text: Estlanderin vanhemmat olivat teologian tohtori, kirkkoherra Jakob Jonas Estlander (1785–1854) ja Maria Elisabet Rislachius. Hän kävi Vaasan lukiota ja pääsi ylioppilaaksi 1850. Estlander valmistui filosofian kandidaatiksi 1856, maisteriksi 1857, lisensiaatiksi 1859 ja tohtoriksi 1860.


title: Carl Gustaf Estlander

text: Estlander toimi Helsingin yliopiston estetiikan ja uudemman kirjallisuuden dosenttina 1860–1868, vt. professorina 1861–1862 ja 1867–1868 sekä professorina 1868–1898. Hän oli historiallis-kielitieteellisen tiedekunnan kuraattori 1859–1863, vt. kuraattori 1865–1867 sekä historiallis-kielitieteellisen osaston dekaani 1884. Estlander oli Uusmaalaisen osakunnan inspehtorina 1870–1884. Hän sai kanslianeuvoksen arvon 1891, valtioneuvoksen arvon 1898, ja hänet aateloitiin 1898.


title: Carl Gustaf Estlander

text: Estlander osallistui säätyvaltiopäiville 1882 papiston edustajana ja 1899 aatelin edustajana. Hän oli Helsingin kaupunginvaltuutettuna 1875–1879 ja 1883–1885. Estlander toimi Muinaistieteellisen toimikunnan puheenjohtajana 1890–1894, Suomen Taideyhdistyksen sihteerinä 1869–1876 ja puheenjohtajana 1878–1896, Suomen taideteollisuusyhdistyksen varapuheenjohtajana 1876–1882, Suomen Tiedeseuran puheenjohtajana 1876–1877 ja Akateemisen lukuyhdistyksen puheenjohtajana 1876–1877. Estlander oli jäsenenä ja puheenjohtajana useissa koulu- ja ylimmän opetuksen kysymyksiä käsitelleissä komiteoissa.


title: Carl Gustaf Estlander

text: Estlander teki 1870-luvulla aloitteen kuvataiteen ja taideteollisuuden korkeinta koulutusta antavan Ateneumin perustamisesta. Tämä hanke toteutui 1880-luvulla ja Ateneumin rakennus vihittiin käyttöön 1887. Uudessa rakennuksessa toimi Ateneumin taidemuseon lisäksi myös Suomen Taideyhdistyksen piirustuskoulu (1848–1939), jonka nimi muuttui 1939 Suomen Taideakatemian kouluksi (vuodesta 1985 lähtien Kuvataideakatemia), sekä Taideteollinen korkeakoulu vuoteen 1982 asti.


title: Carl Gustaf Estlander

text: Estlander oli Helsingfors Dagblad -lehden toimituksen jäsenenä 1862–1863 ja hän oli Finsk Tidskriftin toimittaja 1876–1886.


title: Carl Gustaf Estlander

text: Estlander oli naimisissa vuodesta 1860 Helena Aurora Federleyn kanssa. Heillä oli kahdeksan lasta. Estlanderin veli oli Helsingin yliopiston kirurgian professori Jakob August Estlander (1831–1881) ja veljenpoika oikeushistorian professori ja RKP:n kansanedustaja Ernst Henrik Estlander.


title: Insolubilia

text: Insolubilia (lat., "ratkaisemattomat") viittasi keskiajan filosofiassa valehtelijan paradoksin eri muunnelmiin, jotka muodostivat vaikean ongelman loogiselle analyysille.


title: Insolubilia

text: Vaikka valehtelijan paradoksi tunnettiin jo antiikin aikana, filosofien kiinnostus siihen vaikuttaa sammuneen, kunnes se keksittiin uudelleen 1100-luvulla. Keskiaikainen kiinnostus saattaa olla saanut alkunsa Aristoteleen teoksesta "Sofistiset kumoamiset" (180a27-b7), jota keskiajan "insolubilia"-kirjallisuudessa lainataan toistuvasti alusta saakka. Muita antiikin ajan lähteitä, jotka olisivat periaatteessa saattaneet toimia innoituksena ongelman tutkimiseen, ovat Augustinus, Cicero, sekä Kirjeessä Titukselle oleva lainaus Epimenideeltä. Ne eivät kuitenkaan esiinny keskiaikaisessa "insolubilia"-kirjallisuudessa.


title: Insolubilia

text: Adam Parvipontanus mainitsi ohimennen joitakin paradoksaalisia lausumia. Ne on ajoitettu vuodelle 1132. Hän ei kuitenkaan käsitellyt niistä seuraavia ongelmia tarkemmin. Alexander Neckam, joka kirjoitti myöhemmin 1100-luvulla, tunnisti selvästi "insolubilia"-lauseiden paradoksaalisen luonteen, mutta ei pyrkinyt ratkaisemaan niitä. Ensimmäisenä ratkaisua tarjosi tuntematon kirjoittaja, joka kirjoitti 1100-luvun lopussa tai 1200-luvun alussa. Aiheesta oli olemassa oma kirjallisuutensa vuonna 1320, kun Thomas Bradwardine liitti omaan "insolubilia"-käsittelyynsä yhdeksän tuolloin yleistä näkemystä aiheesta. Kiinnostus aiheeseen jatkui läpi 1300-luvun.


title: Insolubilia

text: Keskiaikainen "insolubilia"-kirjallisuus vaikuttaa pitävän näitä paradokseja vaikeina, mutta ei todella ratkaisemattomissa olevina; ja vaikka niitä pidettiin mielenkiintoisina ja tutkimisen arvoisina, niitä ei kuitenkaan pidetty logiikan keskeisenä alueena. Näin tutkimus eroaa nykyaikaisesta itseensä viittaavien paradoksien, kuten Russellin paradoksi, tutkimuksesta, koska viimeksi mainitun tapauksessa ongelmia pidetään usein pohjimmiltaan ratkaisemattomina, mutta hyvin keskeisinä logiikan perusteille.


title: HMS Skate (H39)

text: HMS Skate (viirinumero H39) oli Britannian Kuninkaallisen laivaston Amiraliteetin R-luokan hävittäjä, joka palveli ensimmäisessä ja toisessa maailmansodassa. Se oli vanhin toisessa maailmansodassa palvellut Kuninkaallisen laivaston hävittäjä.


title: HMS Skate (H39)

text: Alus tilattiin 5. joulukuuta 1915 John Brown and Companyltä Clydebankistä osana laivaston sodan ajan hankintaohjelman 7. tilausta. Sen köli laskettiin 12. tammikuuta 1916 ja alus laskettiin vesille 11. tammikuuta 1917. Alus valmistui 19. helmikuuta.


title: HMS Skate (H39)

text: "HMS Skate" siirrettiin 1938 koululaivaksi torpedokouluun Portsmouthissa. Alus muutettiin vuoden 1939 lopulla miinalaivaksi, jolloin sen pääaseiksi jäi ainoastaan kaksi nelituumaista tykkiä. Samalla aluksen torpedoputkista puolet poistettiin.


title: HMS Skate (H39)

text: Alus muutettiin tammikuussa 1940 saattajaksi, minkä jälkeen sen ilmatorjunta-aseistuksena oli yksi neliputkinen kahden naulan ilmatorjuntatykki ja kaksi nelipiippuista puolentuuman konekivääriä. Aluksen pääaseena oli todennäköisesti ainoastaan etukannen nelituumainen. Alus siirtyi helmikuussa 1940 Scapa Flowhun saattueiden suojaksi.


title: HMS Skate (H39)

text: "HMS Skate" siirrettiin syyskuussa ryhmän mukana Islantiin suojaamaan saattueita Keski-Atlantilla. Alus määrättiin 11. syyskuuta ryhmän mukana täydentämään saattueen SC42 suojaa. Alus määrättiin helmikuussa 1941 saattamaan miinalaivoja, johon se siirtyi 28. helmikuuta suojaten apumiinalaiva "HMS Menesteheusta", "HMS Port Quebeciä", "HMS Southern Princeä" ja "HMS Agamemnonia" rakennettaessa pohjoista sulkua (operaatio SN85). Alus joutui kuitenkin palaamaan kovan merenkäynnin vuoksi satamaan.


title: HMS Skate (H39)

text: "HMS Skate" palasi maaliskuussa saattueiden suojaksi.Se siirrettiin heinäkuussa 2. Saattajaryhmään, jossa palvelivat "HMS Douglas", "HMS Veteran" ja "HMS Saladin". Alus kärsi 24. lokakuuta pahoja vaurioita myrskyssä menettäen muun muassa taaemman savuhorminsa. Se siirrettiin telakalle korjattavaksi, mistä se palasi palvelukseen marraskuussa.


title: HMS Skate (H39)

text: "HMS Skate" avusti 2. lokakuuta 1942 "RMS Queen Maryn" kanssa törmänneen "HMS Curacoan" eloonjääneiden pelastamisessa. Alus suojasi 30. lokakuuta yhdessä "HMS Sardonyxin" kanssa Liverpoolista lähteneeseen saattueeseen WS24 Clydessä liittyviä aluksia.


title: HMS Skate (H39)

text: "HMS Skate" suojasi 16. maaliskuuta 1943 saattuetta WS28/KMF11 alkumatkalla, kunnes alus palasi Clydeen saattueesta erottuaan. Alus suojasi 22. marraskuuta yhdessä "HMS Middletonin" ja "HMS Saladinin" kanssa Venäjälle matkaavaa saattuetta JW54B Loch Ewestä. Alus erkani 25. marraskuuta saattueesta palaten Loch Eween.


title: HMS Skate (H39)

text: "HMS Skate" liittyi 5. joulukuuta Venäjältä palaavaan saattuetta RA54B, josta se erosi 9. joulukuuta saattueen saavuttua Loch Eween.


title: HMS Skate (H39)

text: "HMS Skate" poistettiin toukokuussa 1945 palveluksesta ja se siirrettiin reserviin. Syynä siirtoon oli uusien alusten miehittämiseen liittyvät ongelmat sekä aluksen ikä. Alus sijoitettiin poistolistalle, minkä jälkeen se myytiin 4. maaliskuuta 1947 BISCOlle romutettavaksi. Alus saapui 20. heinäkuuta Newportiin Walesiin romutettavaksi.


title: Paavalinkukat

text: Paavalinkukat eli saintpauliat ("Saintpaulia") on gesneriakasvien heimoon kuuluva Itä-Afrikasta kotoisin oleva kasvisuku, jonka lajeista osa on suosittuja kukkivia huonekasveja. Lajeja on yhteensä noin 20 ja niistä pääosa kasvaa luonnonvaraisesti kotoperäisinä eli endeemisinä Tansanian ja Kenian rannikkoseudun vuoristoissa, erityisesti Usambara-vuorilla.


title: Paavalinkukat

text: Monet lajit kasvavat luonnossa hyvin suppeilla alueilla kosteiden vuoristometsien rinteillä, missä niistä on tullut uhanalaisia metsien häviämisen vuoksi. Sen vuoksi niitä suojellaan myös kasvupaikkojensa ulkopuolella, esimerkiksi Helsingin yliopiston kasvitieteellinen puutarhan kasvihuoneessa on kattava valikoima luonnonvaraisia paavalinkukkalajeja.


title: Paavalinkukat

text: Paavalinkukat ja erityisesti usambaranpaavalinkukka ovat erittäin suosittuja huonekasveja, joista on jalostettu tuhansia lajikkeita, joiden koko, kukkien ja lehtien värit ja muodot vaihtelevat taajaan. Lajikkeet jaetaan kasvutapansa mukaan tavallisiin ja suikertaviin (engl. "trailing") ja tavalliset lisäksi läpimittansa mukaan miniature, semi miniature- ja standard-luokkiin. Pienimpien lajikkeiden lehdet ovat täydessä mitassaankin alle sentin mittaisia.


title: Paavalinkukat

text: Paavalinkukkalajikkeiden kukat voivat olla muodoltaan orvokkimaiset (ylimmät kaksi terälehteä pienemmät) tai tähtimäiset (tasakokoiset terälehdet), harvemmin kellomaiset (tasakokoiset terälehdet sulautuneet toisiinsa tavanomaista pidemmältä matkalta) tai ampiaismaiset (terälehdet tavallista syvemmin erilliset, kaksi yläterälehteä tyypillisesti taittuneet). Lajikkeilla esiintyy ei-kerrattuja, puolikerrattuja ja kerrattuja kukkia, ja ne kukkivat villilajeja runsaammin ja useammin, hyvässä oloissa jopa jatkuvasti. Säteilyttemällä on saatu aikaan nimellä 'Neverfloris' markkinoitu mutaatiomuoto, joka muodostaa runsain määrin vihreitä nuppuja, jotka eivät kehity kukiksi ollenkaan.


title: Paavalinkukat

text: Villilajien vaihtelevan siniviolettien kukkasävyjen lisäksi jalostetuilla paavalinkukkalajikkeilla esiintyy valkoisia, vaaleanpunaisia, punavioletteja, taivaansinisiä, vihreitä, korallinpunaisia ja viininpunaisia kukkia sekä niiden eri sävyjä. Viimeisimpiä lisiä väriskaalaan on keltainen. Lajikkeilla voi olla moniväriset kukat ja eri värit voivat esiintyä useilla eri tavoilla, muiden muassa kukan keskustassa "silmänä", terälehtien reunuksessa, terälehtien kärjissä "sormenjälkinä", ja fantasiakuvioinniksi kutsuttuina täplinä ja viiruina.


title: Paavalinkukat

text: Paavalinkukka tarvitsee kukkiakseen runsaasti valoa, ei kuitenkaan paahdetta. Liika kuumuus tai suora auringonvalo vahingoittaa lehtiä. Laji viihtyy kosteassa ja kevyehkössä kasvualustassa ja soveltuu hyvin kapillaarikastelujärjestelmiin. Liian tiivis kasvualusta hidastaa kasvua ja voi pidättää liikaa vettä, mikä voi helposti johtaa juurten tai latvuksen mätänemiseen. Kohtalainen ilmankosteus edistää kukintaa.


title: Paavalinkukat

text: Vastoin yleistä luuloa paavalinkukan lehdet sietävät kyllä kastumista. Lehtivaurioita voi tulla liian kylmän veden käytöstä, liian voimakkaasta valosta kun lehdillä vielä on vettä, tai siitä ettei vesi valu tai haihdu lehdiltä tarpeeksi joutuisasti. Lehtiä voi harjata pehmeällä siveltimellä roskien poistamiseksi, pölyn voi huuhdella varovasti pois kädenlämpöisellä vedellä.


title: Paavalinkukat

text: Paavalinkukkaa on helppo lisätä lehtipistokkaista, jotka istutettuna juurtuvat helposti ja muodostavat pian pieniä taimia tyveensä. Lehti voidaan irrottaa taimistaan ja juurruttaa uudestaan useita kertoja. Toinen tavallinen ja helppo keino on irrottaa ja juurruttaa nuori sivuruusuke eli niinkutsuttu varas. Sivuruusukkeiden alutt tavataan muutenkin poistaa kasvin lehtiruusukkeen siistinä pitämiseksi. Eräs mahdollisuus on juurruttaa kukkavarsi, jossa on pienet lehdet. Joskus kukkavarteen kehittyy spontaanisti pieni lehtiruusuke.


title: Paavalinkukat

text: Poikkeus helppoon lisättävyyteen ovat kimeristiset lajikkeet, joita ei voi lisätä samanlaisena lehtipistokkaista. Todellisia klooneja kimeerasta saa vain sivuversoista tai kukkavarsipistokkaasta lisäämällä, minkä vuoksi kimeeralajikkeet ovat muita kalliimpia.


title: Paavalinkukat

text: Paavalinkukkia voi lisätä kotioloissa myös siemenistä. Kukat pölyttyvät melko helposti ja siemenkota kypsyy useita kuukausia. Pölyhiukkasen kokoiset siemenet itävät muutamassa viikossa ja taimet kasvavat suotuisissa oloissa kukkimiskypsiksi alle vuodessa.


title: Xi Jinping

text: Xi Jinping (; s. 15. kesäkuuta 1953) on Kiinan kommunistisen puolueen pääsihteeri, Kiinan presidentti ja keskussotilaskomission puheenjohtaja. Xi on pyrkinyt hallituskaudellaan keskittämään valtaa itselleen ja taistelemaan korruptiota vastaan. Niinpä häntä onkin verrattu Mao Zedongiin, vaikka hänen valtansa onkin paljon vähäisempi kuin Maon aikoinaan. Xin on mahdollista jatkaa Kiinan johtajana kuolemaansa saakka.


title: Xi Jinping

text: Xi Jinping syntyi Pekingissä vuonna 1953. Hänen isänsä Xi Zhongxun oli yksi vallankumouksen veteraaneista ja kommunistisen puolueen perustajista. Xi Zhongxun menetti asemansa maan varapääministerinä vuonna 1962 ennen kulttuurivallankumousta, jonka aikana hänet pidätettiin. Isänsä pidätyksen jälkeen tuolloin 15-vuotias Xi Jinping lähetettiin useiden muiden eliitin lapsien tapaan työleirille Liangjiahen syrjäiseen kylään. Sittemmin Xi opiskeli kemiantekniikkaa Tsinghuan yliopistossa Pekingissä.


title: Xi Jinping

text:
Associated Pressin mukaan Xi yritti liittyä kommunistiseen puolueeseen vähintään yhdeksän kertaa, mutta hakemukset hylättiin hänen isänsä pidätyksen takia. Liittyminen onnistui lopulta vuonna 1974 ja Xi toimi sittemmin puoluesihteerinä Hebeissä päätyen myöhemmin korkeampiarvoisiin virkoihin Fujianissa ja Zhejiangissa. Vuonna 2007 hänestä tuli puoluejohtaja Shanghaissa sen jälkeen, kun hänen edeltäjänsä Chen Liangyu erotettiin korruptiosyytteiden takia. Hieman tämän jälkeen Xi nimitettiin puolueen politbyroon pysyvään komitean.
Xi nimitettiin varapresidentiksi maaliskuussa 2008. Kiinan kommunistisen puolueen keskuskomitea valitsi 15. marraskuuta 2012 Xin puolueen uudeksi pääsihteeriksi ja keskussotilaskomission puhemieheksi.


title: Xi Jinping

text: Maaliskuussa 2013 Kiinan kansankongressi nimitti Xin Kiinan presidentiksi.Xin oli määrä palauttaa puolueen arvovalta. Presidenttikaudellaan Jinping on pyrkinyt kitkemään korruptiota.


title: Xi Jinping

text:
Xin mukaan länsimainen demokratia ei ole Kiinalle soveltuvaa. Xi onkin keskittänyt valtaa itselleen luomalla uusia hallintoelimiä. Xi on pyrkinyt armeijan ja epäluotettavana pidetyn oikeuslaitoksen uudistamiseen.
Hän raivasi tieltään korruptiosyytteiden avulla puolueessa olevia poliittisia vastustajiaan. Xi myös vangitutti aiempaa herkemmin toisinajattelijoita. Xille luotiin henkilökulttia. Puoluebyrokratia ja paikallishallinto vastustivat itselleen epäedullisia Xin ajamia uudistusaloitteita. Niinpä Xin uudistukset eivät edenneet. Xin uskottiin pyrkivän hallitsemaan loppuikänsä.


title: Xi Jinping

text: Vuoden 2017 lopulla Xi sanoi, että Kiina ei anna Taiwanin itsenäistyä.


title: Xi Jinping

text: Maaliskuussa 2018 Kiinan kansankongressi poisti rajoituksen presidentin valtakausien määrältä. Äänestyksessä lakimuutosta kannatti 2958 edustajaa, kaksi vastusti ja kolme äänesti tyhjää. Lakimuutos mahdollistaa Xin jatkavan Kiinan johtajana kuolemaansa saakka.


title: Xi Jinping

text: 4. toukokuuta 2018 Xi piti puheen Karl Marxin 200-vuotispäivän kunniaksi.


title: Xi Jinping

text: Xi on naimisissa kiinalaisen kansanlaulaja Peng Liyuanin kanssa. Pari avioitui vuonna 1987 ja heidän tyttärensä Xi Mingze opiskelee joidenkin tietojen mukaan Harvardin yliopistossa Yhdysvalloissa.


title: Maahockey kesäolympialaisissa 1968

text: Maahockey oli Mexicon olympialaisissa 1968 yhdettätoista kertaa olympiakisoissa. Joukkueita oli mukana 16 ja ne jaettiin kahteen alkulohkoon.


title: Obligationes

text: Obligationes eli disputaatiot "de obligationibus" olivat keskiajan filosofiassa väittelymuoto, josta tuli hyvin yleinen 1200- ja 1300-luvuilla. Tällaisia väittelyitä käytettiin osana logiikan opetusta, muun muassa artistisen tiedekunnan lopputentteinä.


title: Obligationes

text: Obligaatioväittelyssä oli kaksi osapuolta, opponentti ("opponens") ja vastaaja ("respondens"). Latinankielinen termi "obligationes" viittaa "velvollisuuksiin", millä tarkoitettiin väittelijöiden velvollisuuksia noudattaa väittelymuodon sääntöjä. Sääntöjä käsittelevä kirjallisuus muodosti oman filosofisen kirjallisuuden lajinsa 1200-luvun alkupuolelta alkaen.


title: Obligationes

text: Obligaatioväittelyillä oli eri muotoja, mutta niitä on tutkittu ja niitä tunnetaan nykyään vain rajallisesti. Tunnetuin on "positio"; muita mahdollisia muotoja ovat "depositio", "dubitatio" ja "petitio". Positiossa opponentti esittää jonkun väitteen. Vastaajan tulee joko myöntää tai kieltää se. Jos vastaaja myöntää position, opponentti esittää lisää väitteitä tai kysymyksiä, joihin vastaajan tulee vastata joko myöntävästi, kieltävästi tai epäillen tiettyjen sääntöjen mukaisesti. Vastauksen oikeellisuus riippuu siitä, ovatko väitteet merkityksellisiä alkuperäisen position kannalta. Opponentti voi väittää mitä tahansa; sääntöjen seuraaminen on vastaajan vastuulla.


title: Obligationes

text: Väittelyn lopputulos riippuu siitä, syyllistyykö vastaaja hyväksymään väittelyn aikana ristiriitaisia väittämiä. Vastaaja voi esimerkiksi erehtyä vastaamaan johonkin kysymykseen väärin, mutta silti voittaa väittelyn, mikäli onnistuu pitämään vastauskokonaisuutensa logiikan ristiriidattomana siihen saakka, kunnes kustos julistaa väittelyyn käytettävissä olleen ajan päättyneeksi.


title: Pekka Niemelä

text: Pekka Niemelä (s. 1. syyskuuta 1974 Helsinki) on entinen suomalainen mäkihyppääjä ja nykyinen mäkihyppyvalmentaja.


title: Pekka Niemelä

text: Niemelä kuului joukkuekilpailun hopeaa saaneeseen Suomen joukkueeseen Reit im Winklin junioreiden MM-kilpailuissa 1991. Hän osallistui muutamiin maailmancupin osakilpailuihin vuosina 1991–1996 ilman suurempaa menestystä.


title: Pekka Niemelä

text: Niemelä aloitti valmentajan uransa Puijon Hiihtoseurassa 1997 ja valmensi sittemmin japanilaista yritysjoukkuetta Team Tsuchiyaa lähes neljä vuotta. Vuosina 2006–2010 hän toimi Ranskan maajoukkueen päävalmentajana ja vuosina 2010–2014 Suomen maajoukkueen päävalmentajana. Kesällä 2014 hän siirtyi Turkin mäkihyppymaajoukkueen päävalmentajaksi.


title: Amityville – paholaisen piiri

text: Amityville – paholaisen piiri () on vuonna 1982 ensi-iltansa saanut kauhuelokuva, joka on jatkoa vuoden 1979 elokuvalle "Luojan tähden, paetkaa!" Elokuvan on ohjannut Damiano Damiani.


title: I Lituani

text: I Lituani on Amilcare Ponchiellin kolminäytöksinen ooppera. Se kantaesitettiin menestyksekkäästi La Scalassa 7. maaliskuuta 1874. Myöhemmin säveltäjä teki oopperastaan uudistetun version, "Aldunan" (1884).


title: Takin’ Back My Love

text: "Takin' Back My Love" on Enrique Iglesiaksen ja Ciaran duettona laulama kappale. Se on toinen Iglesiaksen kokoelma-albumilta "Greatest Hits" julkaistu single. Laulun on tuottanut RedOne, joka oli myös yksi laulun kirjoittajista yhdessä Iglesiaksen ja Frankie Stormin kanssa.


title: Takin’ Back My Love

text: ""Takin' Back My Love"" -laulun alkuperäisversiossa dueton naisen osan laulaa R&B/pop-laulaja Ciara, mutta kappaleesta tehdyssä toisessa versiossa hänen paikallaan on pop-laulaja Sarah Connor. Laulun ensimmäinen versio julkaistiin kansainvälisesti, mutta toinen vain Saksassa, Sveitsissä, Venäjällä, Itävallassa, Puolassa ja Tšekissä. Ranskassa laulu äänitettiin uudelleen ranskalaisen R&B-laulaja Tyssemin kanssa ranskaksi ja sen nimeksi tuli "Takin' Back My Love (Sans l'ombre d'un remord)".


title: Takin’ Back My Love

text: Iglesias esitti laulun ensi kertaa ranskalaisessa tv-ohjelmassa Star Academy, jossa hän lauloi sen duettona yhdessä yhden ohjelman kilpailijan kanssa. Yleisö ja tuomaristo ottivat esityksen innolla vastaan. Tämän esityksen jälkeen duetto-versio Ciaran kanssa nousi Ranskan singlelistan sijalle kolme.


title: Takin’ Back My Love

text: Iglesias ja Ciara esittivät laulun ensimmäistä kertaa yhdessä Havaijilla Pro Bowl -ottelussa vuonna 2009. Toisen kerran he esittivät laulun yhdessä Lontoossa saman vuoden aikana.


title: Takin’ Back My Love

text: Studion kannanoton mukaan Ciara täytyi vetää pois singlen mainonnasta ja hänen tilalleen pyydettiin australialaista laulajaa Gabriella Cilmiä. He esiintyivät hollantilaisessa tv-ohjelmassa "Life & Cooking" ja Iso-Britanniassa ohjelmissa "Paul O'Grady Show:ssa", "Loose Women" ja "The Alan Titchmarsh Show".


title: Takin’ Back My Love

text: Iglesias ja Sarah Connor esittivät laulun yhdessä saksalaisessa "Nur Die Liebe Zaehlt" -ohjelmassa.


title: Takin’ Back My Love

text: Viihdesivusto "Digital Spy"n arvostelun mukaan "laulussa Iglesias näyttelee eroavansa Goodies-laulaja Ciarasta. 'Go ahead just leave, I can't hold you, you're free', Iglesias vaikeroi tyypillisellä kiihkeydellään. Ciara, ei kovin innostuneena lähestyvästä sinkkuelämästään, vastaa 'What did I do but gave love to you? I'm just confused as I stand here and look at you.' Europoppirytmillään ja asiaan sopivalla dramaattisella kertosäkeellään laulu onnistuu välittämään tunnetilan, mutta on samalla kliseinen."


title: Takin’ Back My Love

text: "Billboard" antoi laulusta positiivisen arvion: "Maailmanlaajuisen fanijoukon ansiosta Enrique Iglesiaksen danceduetto "Takin' Back My Love" on jo hitti European Hot 100 -listalla, sekä singlelistojen kymmenen parhaan joukossa Saksassa ja Ranskassa. RedOne, parhaiten tunnettu Kat Delunan 'Whine Up' -laulusta, sekä Lady GaGan viimeaikaisista listaykkösistä, antaa panoksensa laulun tuotantoon. Poptähti Sarah Connor äänitti duetosta myös oman versionsa Iglesiaksen kanssa, mikä on ollut suosittu Euroopassa, mutta Ciara sopii paremmin latinotähden pariksi aistillisine ja pehmeine äänineen."


title: Takin’ Back My Love

text: Laulun musiikkivideo kuvattiin Los Angelesissa 13. tammikuuta 2009 ja sen ohjasi norjalainen Ray Kay. Video julkaistiin helmikuussa 2009. Laulusta tehtiin myös toinen musiikkivideo, jossa Ciaran tilalla on Sarah Connor. Kyseinen versio julkaistiin maaliskuussa 2009.


title: Componenta

text: Componenta on eurooppalainen teknologiayhtiö, jonka vahvuutena ovat joustavat valettujen ja koneistettujen komponenttien toimitukset. Componentan asiakkaat ovat tyypillisesti kulkuneuvojen, koneiden ja laitteiden valmistajia. Yhtiö listautui maaliskuussa 2001 Helsingin pörssiin.


title: Componenta

text: Componentan Karkkilan valimo (Högfors) perustettiin 1820 ja Porin valimo 1858. Karkkila on Suomen vanhin edelleen toiminnassa oleva valimo. Componentaan nykyisin kuuluva Främmestadin konepaja perustettiin Ruotsissa vuonna 1953. Rauta- ja Metallivalimo Suomi perustettiin Helsinkiin vuonna 1918. Vuosina 1974–1989 se toimi nimellä Suomivalimo Oy, 1990-luvulla nimillä JOT-Yhtiöt Oy, JOT Components Oy, Santasalo-Vaihteet Oy ja Santasalo-JOT Oy, kunnes vuonna 1999 otettiin käyttöön nykyinen nimi Componenta. Vuonna 2016 Componentan Suomen ja Ruotsin liiketoiminnot hakeutuivat yrityssaneeraukseen ja Componenta Hollanti konkurssiin. Vuonna 2006 ostetut Turkin toiminnot myytiin vuonna 2017 osana Suomen ja Ruotsin toimintojen vahvistettua saneerausmenettelyä ja tehostamistoimia. Vuodesta 2018 lähtien Componenta toimii tilauskonepajaliiketoiminnassa. Sillä on rautavalimot Porissa ja Karkkilassa Suomessa sekä konepaja/maalaamo Främmestadissa Ruotsissa.


title: TiddlyWiki

text: TiddlyWiki on wiki-tyyppinen, alkujaan Jeremy Rustonin toteuttama sovellus, joka on suunniteltu käytettäväksi henkilökohtaisena muistikirjana. Se on toteutettu CSS- ja JavaScript-koodin avulla yhtenä HTML-tiedostona. Toteutustapa mahdollistaa TiddlyWikin käyttämisen useimmilla web-selaimilla ja ilman asennusta, jolloin sitä voidaan käyttää siirrettävänä henkilökohtaisena wikinä esimerkiksi USB-muistilla.


title: TiddlyWiki

text: Sovelluksen sisältämä HTML-tiedosto tallennetaan paikallisesti tietokoneelle, jossa sitä voidaan muokata wiki-tyyppisesti ja muutokset tallentaa samaan tiedostoon edellisen version päälle. Versiohistoria voidaan säilyttää ottamalla samanaikaisesti automaattinen varmuuskopio korvattavasta versiosta.


title: TiddlyWiki

text: TiddlyWikiin lisätään halutun tekstin sisältäviä merkintöjä luomalla ns. tiddlereitä, jotka voidaan tallentaa jatkossa niihin uudelleen palaamiseksi. Olemassa olevia merkintöjä voidaan muokata ja poistaa, ja niihin voidaan myös lisätä avainsanoja (tägejä), hyperlinkkejä toisiin merkintöihin ja Tiddlywikin ulkoisiin kohteisiin sekä muita muotoiluobjekteja.


title: TiddlyWiki

text: Sovelluksen julkaisija on nykyään UnaMesa, taloudellista voittoa tavoittelematon yhteisö, ja sovellus on julkaistu avoimen lähdekoodin BSD-lisenssillä, joten se on vapaasti saatavilla. TiddlyWikistä on jatkokehitetty myös useita variantteja, esimerkiksi "mGSD" ja "BloTid".


title: Klomipramiini

text: Klomipramiini on ensimmäisen polven trisyklinen masennuslääke (TCA). Klomipramiini on imipramiinin johdos ja se kuuluu siten samaan lääkeaineryhmään. Lääkevalmiste tunnetaan nimellä "Anafranil" ja valmistaja on silloinen sveitsiläinen Geigy-yhtymä, joka on nykyään Novartis. "Vuoden 1976 Pharmaca Fennica" kuvailee tätä lääkeainetta muihin aikalaisinsa verrokkeihin nähden, muita voimakkaampana ja anksiolyyttiseltä teholtaan hyvänä.


title: Klomipramiini

text: Lääke on tarkoitettu ensisijaisesti masennuksen eli depression hoitoon, eri alatyypeissään. Sitä on voitu antaa laskimoon tiputuksena, jotta saataisiin mahdollisimman nopea hoitovaste. Infuusioliuokseen on voitu yhdistellä joko 5% glukoosi tai fysiologinen (0,9%) keittosuolaliuos. Klomipramiinilla on myös anksiolyyttisiä hoitovaikutuksia: se lieventää pelkotiloja ja ahdistuneisuutta. Näihin oireisiin klomipramiinia saatetaan määrätä. Klomipramiinin eräs käyttömerkitys on myös paniikkihäiriö, sillä lääkkeellä on ahdistuneisuutta vähentävä komponentti. Ärtyvän paksusuolen oireyhtymässä (IBS, CI) klomipramiinia voidaan käyttää kivunlievitykseen. Käyttö on mahdollista muissakin neuropaattisissa kipu- ja särkytiloissa, jollainen voi esimerkiksi olla hermovauriokipu. Lapsilla klomipramiini on saattanut tulla yökastelun eli enureesin lääkinnälliseen hoitoon, ja aivan erityisesti jos on esiintynyt myös masentuneisuutta. Normaalin annostelun rajana on esitetty 50-75mg/vrk täysikasvuisille, lapsille ja vanhuksille 20-30 mg/vrk.


title: Klomipramiini

text: Klomipramiinilla tunnetaan lukuisia erilaisia sivuvaikutuksia, joista osa on sydämeen ja hermostoon kohdistuvia. Lääkkeen yliannostelu on vaarallista ja suurena annoksena myös jopa kuolettavaa. Klomipramiini ei mahdollisesti sovellu käytettäväksi samanaikaisesti joidenkin muiden lääkkeiden kanssa. Tällöin klomipramiinin käyttöönotosta tulee joko pidättäytyä taikka noudattaa suurta varovaisuutta. Vanhuksilla klomipramiini saattaa aiheuttaa asentohuimausta eli ortostaattista hypotoniaa, kuten muutkin trisykliset masennuslääkkeet. Samanaikaiset adrenaliini- tai noradrenaliini-tasoa lisäävät lääkitykset voivat yhteisvaikutuksena kohottaa verenpainetta.


title: Klomipramiini

text: Duodecimin Terveyskirjasto -verkkosivu esittää kyseenomaisen lääkeaineen myös pakko-oireisten häiriöitten lääkehoitona, joskaan ei ensisijaisena vaihtoehtona.


title: Klomipramiini

text: Klomipramiiniin liittyvät vasta-aiheet olivat samanlaiset kuin imipramiinilla (raskaus, epilepsia, glaukooma, eturauhasen liikakasvu, virtsaumpi). Lääkkeen aiheuttamat haittavaikutukset ovat yleensä olleet antikolinergisiä. Saman aikaista MAO:n estäjillä tehtyä lääkitystä ei saa olla, mistä aiheutuu serotoniinisyndrooman vaara. Serotoniinioireyhtymä saattaa johtaa kuolemaan, samaten kuin lääkkeen huomattava yliannostelu.


title: Isabel Preysler

text: María Isabel Preysler Arrastía (s. 18. helmikuuta 1951) on filippiiniläinen toimittaja ja juontaja.


title: Isabel Preysler

text: Preysler syntyi Manilassa, Filippiineillä, vauraan kuusilapsisen perheen kolmantena lapsena ja hän kävi nuorena yksityisen roomalaiskatolisen koulun. Preyslerin isä oli Philippine Airlinesin johtaja ja äiti omisti Manilassa yrityksen.


title: Isabel Preysler

text: Nuoruudessaan Preysler oli malli ja hän osallistui kauneuskilpailuihin ja hyväntekeväisyystapahtumiin, joista muutamasta hän voitti tittelin. Ollessaan 18-vuotias, Preysler muutti tätinsä ja setänsä luokse Madridiin, Espanjaan opiskellakseen "Mary Ward Collegessa", Espanjan irlantilaiskatolilaisessa yliopistossa, missä hän opiskeli kirjanpitoa.


title: Isabel Preysler

text: Preysler aloitti uransa toimittajana espanjalaisessa "¡Hola!"-lehdessä ja hänen ensimmäinen haastateltavansa oli Julio Iglesias. Vuonna 1984 Preysler juonsi espanjalaista lifestyle-ohjelmaa "Hoy en Casa" ja on sittemmin juontanut muitakin tv-ohjelmia. Vuonna 2001 Preysler oli Walesin prinssi Charlesin kunniavieraana avaamassa tämän espanjalaista puutarhaa Englannissa. Kolme vuotta myöhemmin, vuonna 2004, hän toimi David ja Victoria Beckhamin tervetulojuhlien juontajana omassa talossaan. Preysleristä ja Victoriasta tuli läheisiä ystäviä ja heidät kuvattiin usein yhdessä ostoksilla Madridissa.


title: Isabel Preysler

text: "¡Hola!"-lehden lukijat äänestivät vuosina 1991, 2002 ja 2006 Preyslerin Espanjan tyylikkäimmäksi ja parhaiten pukeutuvaksi naiseksi.


title: Isabel Preysler

text: Vuonna 1970 Preysler esiteltiin laulaja Julio Iglesiakselle, joka oli juuri solminut levytyssopimuksen. Seitsemää kuukautta myöhemmin, 29. tammikuuta 1971, pari vihittiin. He olivat naimisissa seitsemän vuotta ja he saivat kolme lasta, Chabeli Iglesias, Julio Iglesias Jr. ja Enrique Iglesias. Pari kuitenkin erosi vuonna 1979.


title: Isabel Preysler

text: Preysler meni naimisiin Carlos Falcón kanssa vuonna 1980. He saivat yhteisen tyttären, Tamara Falcón, mutta erosivat pian. Myöhemmin Preysler meni naimisiin Espanjan entisen valtiovarainministerin, Miguel Boyerin, kanssa ja saivat lapsen, Ana Boyerin.


title: Fonovisa Records

text: Fonovisa Records on yhdysvaltalainen, espanjankielinen levy-yhtiö ja se tuottaa pääasiassa meksikolaistyylistä musiikkia. Fonovisa on tunnettu muun muassa sellaisista artisteista, kuten Cristian Castro, Thalía ja Enrique Iglesias.


title: Fonovisa Records

text: Fonovisa oli Univision Music Groupin omistuksessa toukokuuhun 2008 saakka, jolloin Universal Music Group osti sen.


title: Nodulariini

text: Nodulariini on syklinen peptidi. Se on maksaa vahingoittava myrkky, jota tuottaa murtovedessä esiintyvä "Nodularia spumigena" -syanobakteeri, eli sinilevä, joka voi aiheuttaa laajoja levälauttoja avomerellä. Kaikki tutkitut Nodularian aiheuttamat massaesiintymät ovat olleet myrkyllisiä.


title: Nodulariini

text: Nodulariini on ei-ribosomaalinen peptidi, eli se syntyy mikrobien aineenvaihdunnassa sekundaarisena aineenvaihduntatuotteena, eikä liity lähetti-RNA:n toimintaan.


title: Nodulariini

text: Nodularia-syanobakteerien massaesiintymien aikana nodulariinin pitoisuus vedessä voi olla 90-18135 mikrogrammaa kuutiosenttimetrissä. Itse syanobakteerimassassa voi nodulariinia esiintyä noin 3 painopromillea kuivapainosta.


title: Nodulariini

text: Nodulariini on yksi vahvimmista luonnossa esiintyvistä myrkyistä. Sen LD50 on noin 50 mikrogrammaa per painokilogramma (hiirillä, IP/vatsaonteloruiske).


title: Tärkeintä on olla aito

text: Tärkeintä on olla aito () on vuonna 2002 ensi-iltansa saanut brittiläinen elokuva, joka perustuu Oscar Wilden samannimiseen näytelmään. Elokuvan on ohjannut Oliver Parker, ja siinä näyttelevät muun muassa Colin Firth, Rupert Everett, Frances O’Connor, Reese Witherspoon, Judi Dench ja Tom Wilkinson.


title: Maahockey kesäolympialaisissa 1972

text: Maahockey oli Münchenin olympialaisissa 1972 kahdettatoista kertaa olympiakisoissa. Joukkueita oli mukana 16 ja ne jaettiin kahteen alkulohkoon.


title: Experiencia Religiosa

text: "Experiencia Religiosa" on Enrique Iglesiaksen esikoisalbumilta julkaistu single. Laulun on kirjoittanut Chein García Alonso ja se palkittiin vuoden parhaana pop-lauluna. Laulu oli sijalla 33 Yhdysvaltojen "BillBoard Hot Latin Tracks" -listalla ja sijalla yksi Meksikossa.


title: Experiencia Religiosa

text: Brittiläinen poikabändi "Boyzone" teki laulusta cover-version nimellä "Mystical Experience".


title: Hercule

text: Hercule (24. syyskuuta 1562 – 29. marraskuuta 1604) oli Monacon herra 17 toukokuuta 1589 – 29. toukokuuta 1604.


title: Hercule

text: Hercule oli nuorin Honoré I (1522–1581) ja Isabella Grimaldin neljästä pojasta. Hänen vanhimmasta veljestään Kaarle II:sta tuli Monacon herra isänsä kuoleman jälkeen vuonna 1581. Herculeksen kaksi vanhempaa veljeä Francois (1557–1586) ja Horace (1558–1559) kuolivat lapsena. Kaarle II kuoli 34-vuotiaana, ja valtaan nousi 27-vuotias Hercule.


title: Hercule

text: Hercule avioitui Maria Landin kanssa 15. joulukuuta 1595, ja he saivat kaksi lasta:Hercule murhattiin vuonna 1604, ja valtaistuimelle nousi hänen kuusivuotias poikansa Honoré, jonka ollessa alaikäinen Monacoa johti sijaisneuvosto, johtajana Frederico Landi. Honoré II sai Espanjalta arvonimen ruhtinas, ja hänen jälkeensä ovat Monacon valtiaat olleet ruhtinaita.


title: Por Amarte

text: "Por Amarte" on kolmas Enrique Iglesiaksen esikoisalbumilta julkaistu single. Sen ovat kirjoittaneet Roberto Morales ja Enrique Iglesias, ja sen on tuottanut Rafael Pérez-Botija. Laulu sijoittui hyvin listoille ja se soitettiin myös meksikolaisessa telenovelassa "Marisol", tosin kappaleen sanoihin tehtiin muutoksia.


title: Por Amarte

text: "Port Amarte" sijoittui Yhdysvaltojen "Billboard Hot Latin Tracks" - listalla sijalle kahdeksan ja kohosi sijalle yksi kolmessa viikossa.


title: Charles Murray

text: Charles Murray (s. 1943) on yhdysvaltalainen yhteiskuntatieteilijä ja poliittinen kommentaattori. Häntä pidetään merkittävänä libertaristisena ajattelijana. Hän työskentelee konservatiivisessa American Enterprise Institute -ajatushautomossa.


title: Charles Murray

text: Murray tunnetaan etenkin psykologi Richard Herrnsteinin kanssa kirjoittamastaan teoksesta "The Bell Curve" (1994), jossa tarkastellaan älykkyyserojen vaikutusta yhteiskuntaan. Muita hänen teoksiaan ovat sosiaalipolitiikkaa käsittelevä "Losing Ground: American Social Policy 1950–1980" (1984), tieteen ja taiteen saavutuksia kartoittava "Human Accomplishment: The Pursuit of Excellence in the Arts and Sciences, 800 B.C. to 1950" (2003) ja koulutuspolitiikkaa kritisoiva "Real Education: Four Simple Truths for Bringing America's Schools Back to Reality" (2008).


title: Charles Murray

text: Murray on sanonut "The Bell Curve" -teoksen yliopistopiireistä kummunnutta kritiikkiä valehteluksi jossa kriitikot luulivat tekevänsä Herran työtä.


title: No Llores Por Mí

text: "No Llores Por Mí" on Enrique Iglesiaksen esikoisalbumilta viidentenä julkaistu single. Sen ovat kirjoittaneet Enrique Iglesias ja Roberto Morales, ja tuottanut Rafael Pérez-Botija. Kappale sijoittui Yhdysvaltojen "Billboard Hot Latin Tracks" -listalla sijalle 28 ja kohosi sijalle yksi kahdeksan viikkoa myöhemmin.


title: Frankenchrist

text: Frankenchrist on Dead Kennedysin studioalbumi vuodelta 1985.


title: Trapecista

text: "Trapecista" on Enrique Iglesiaksen esikoisalbumilta kuudentena julkaistu single. Sen on kirjoittanut ja tuottanut Rafael Pérez-Botija. Laulu sijoittui Yhdysvaltojen "Billboard Hot Latin Tracks" -listalla sijalle kolmetoista, mutta kohosi sijalle yksi kolme viikkoa myöhemmin.


title: Medium (albumi)

text: Medium on rap-artisti Pyhimyksen 18. toukokuuta 2011 julkaistu studioalbumi. Sen julkaisi Monsp Records. Albumin ensimmäinen single "Nyt / Tiskaan tiskaan" julkaistaan 2. maaliskuuta 2011. Kappaleesta "Tiskaan tiskaan", "Sami tosi isot imas" ja "Nyt" on julkaistu myös musiikkivideot. "Medium" nousi julkaisuviikollaan Suomen virallisen albumilistan 19. sijalle. Se sai myös Rumban sivustolla täydet viisi tähteä.


title: Matka kuuhun (vuoden 1950 elokuva)

text: Matka kuuhun ("Destination Moon") on yhdysvaltalainen tieteiselokuva vuodelta 1950. Sen on ohjannut Irving Pichel, ja keskeisimmissä rooleissa näyttelevät John Archer, Warner Robinson, Tom Powers ja Dick Wesson. Elokuva pohjautuu löyhästi Robert A. Heinlein romaaniin "Rocketship Galileo". Tieteiskirjailija Heinlein oli myös mukana tekemässä elokuvaa tieteellisenä avustajana.


title: Matka kuuhun (vuoden 1950 elokuva)

text: Elokuvatuottaja George Pál palkkasi kuvauksia varten teknikkoja ja insinöörejä asiantuntijoiksi. Lisäksi hän hankki tieteiskuvittaja Chesley Bonestellin tekemään elokuvan taustakulisseja. Pálin tavoitteena oli tehdä elokuvasta realistinen, ja täten se onkin huomattavan tekninen. "Matka kuuhun" oli 1950-luvulle epätyypillinen tieteiselokuva, sillä se oli teemaltaan toiveikas.